Bukedde Online - Bobi Wine aweereddwa ebiragiro ku kivvulu\nBUKYA bbiici ya Bobi Wine eya One Love e Busaabala eggulwawo mu December wa 2009 temalangako kivvulu ku ssaawa 6:00 ez’ekiro era essaawa ezo Busaabala abeera atandika butandisi okutaba wabula poliisi egitaddeko akakwakkulizo ak’obutasussa ssaawa 6:00 ez’ekiro.\nLwamusaayi akulira poliisi y’e Katwe ng’annyonnyola ku biragiro bye yawadde e Busaabala. Bobi Wine (ku ddyoi).\nObukwakkulizo ku kivvulu ky’e Busaabala buddiridde poliisi okuyimiriza ebivvulu bya Bobi Wine e Kamuli, Mbale kw’ossa enkuhhaana ze yabadde alina okubeeramu mu bukiikakkono ne Kasese.\nMu kivvulu kya Bobi Wine ekya Specioza ku Ssande, okuwera ssaawa 6:00 ebyuma byonna birina okuba nga bivuddeko abantu nga batandise okufuluma.\nOlwa kkampeyini eziwakanya emyaka ezaakazibwako ‘Togikwatako’, Bobi Wine ng’amannya ge amatuufu ye Robert Kyagulanyi era omubaka wa Kyaddondo East z’azze yeetabamu n’okutambuza ebivvulu mu bitundu by’eggwanga eby’enjawulo n’ayogererayo ebyobufuzi ng’ali ne bannabyabufuzi abalala, poliisi era egaanyi munnabyabufuzi yenna okwetaba mu kivvulu kino.\nKyokka yakkirizza Bobi Wine okubeerayo wadde naye munnabyabufuzi wabula naye n’emussaako akakwakkulizo akaamulumye ennyo.\nTalina kwogera kintu kyonna kya byabufuzi okuggyako okuyimba enyimba ze adde e Magere.\nPoliisi yamusuubizza okumuwa ebyokwerinda, ekifo kye n’abanaagendayo kyokka nga kino kitegeeza nti, tebajja kukkiriza banaayambala buwero bumyufu obulaga kkampeyini ya ‘Togikwatako’ abawakanya okukwata ku ssemateeka okukyusa ennyingo 102(b) okuggyawo ekkomo ku myaka gya Pulezidenti era poliisi ya kubeera ku mulyango.\nBannabyabufuzi n’abalimu olw’ebyobufuzi si baakuyingira ne Bobi Wine baamulagidde obutayimba nnyimba zirimu byabufuzi.\nDPC wa poliisi y’e Katwe, Frantile Lwamusaayi ye yakulembedde olukiiko olwatudde ku bbiici eyo ku Lwokusatu ne lumuwa amateeka ago.\nPoliisi yategeezezza nti ekivvulu ekyo kibadde kitegekeddwa n’ekigendererwa ky’okukunga abantu abawakanye eky’okuggyawo ekkomo ku myaka.\nMu kuyimiriza ekivvulu ky’e Kamuli, poliisi yayuzizza n’ebipande ebiranga Bobi Wine era ne bategeeza nti, kyabadde kitegekeddwa ng’abategesi tebagoberedde mateeka agafuga enkungaana (Public Order Management Act) ate bannabyabufuzi abawakanya ebbago ly’ekkomo ku myaka baabadde bategese okujja mu kivvulu ekyo bakunge abantu.\nEkivvulu ky’e Kamuli kibadde kyakubeerawo wiiki ejja nga October 20, kyokka Bobi Wine akyalemeddeko nti, waakugendayo kubanga baagoberera amateeka nga bakitegeka era alumiriza poliisi nti y’ekola ebitali mu mateeka ng’etimbula ebipande bye. Ekivvulu kibadde kirina kubeera mu kisaawe ky’e Kamuli.\nFUFA ewadde Mubiru ogw'obutendesi bwa Uganda Cranes\nKkooti eteereddewo Lwakataka obukwakkulizo ng'emuyimbula\nWeenogere ssente ng'oyongera omutindo ku bintu ebikadde ebiva ku mmotoka


Abasilikale abakuba abantu emiggo nga mwerimbise mu kutuukiriza ekiragiro kya Pulezidenti mugenda kuvunanibwa, Ochola – Watchdog Uganda\nSSABADUMIZI wa Poliis ye Ggwanga Martin Okoth Ochola alabudde abasilikale abeefunyiridde okukuba abantu emiggo nga beerimbise mukutuukiriza ekiragiro kya Pulezidenti eky’okuyimiriza entambula zonna eza lukale, nagamba nti anaddamu okukikola bagenda kumuvunana mu mateeka nga omuntu.\nOchola agamba nti era naabo banasangibwa nga bakaka abantu okuggalawo zi Buzinensi zaabwe naddala ezitunda eby’okulya nabo tebagenda kubasilikirira baakuggulwako emisango egyekuusa ku kulinnyirira eddembe ly’obuntu.\nNga asinziira mu bubala bwe obumusomeddwa akulira ebikwekweto mu Ggwanga Asuman Mugyenyi Ochola era alaze okwenyamira olwa basilikale ate abazze ku bantu ba bulijjo ne babakuba emiggo kyagambye nti ssi kituufu naakamu.\nKu ntandikwa ya wiiki eno omukulembeze we Ggwanga Yoweri Kaguta Museveni yavaayo naawera entambula yonna eyalukale saako n’okulagira abantu abasobola okusigala awaka mu kawefube gwe yatandikawo okusobola okuziyiza obulwadde bwa COVID 19 obutasasanira bannaUganda.\nWabula okuva olwo abakuuma ddembe babadde balabwa nga batulugunya abantu saako okubakuba emiggo, Omudumizi wa Poliisi ye Ggwanga kyagamba nti kikyamu.\nAbakuuma ddembe era balagiddwa okuleka ebidduka byonna ebitambuza abakyala b’embuto okutambula nga teri abakubye ku mukono.\n“Tubategeeza nti tewali kuggalawo ntambula yonna nga bwe kibadde kiwulikika ku kikutu gyamawulire egitali gimu wabula ekiriwo kwe kulambika entambula ekkirizibwa mu kiseera kino” Mugyenyi bwategezezza ebili mu kiwandiiko kya mukamaawe.\nBino byonna we bijjidde nga ku lunaku lw’okuna abakuuma ddembe baalabibwako mu bifananyi nga bakutte embukuuli ze miggo bagiligita abakyala abakulu saako n’abaana baabwe abaali batunda eby’okulya mu Kampala, ekintu ekyavumirirwa ennyo abalwanirizi be ddembe ly’obuntu saako ne bannaUganda okutwalira awamu.\nOP-ED: Has Uganda's government done enough to fight coronavirus or is it 'killing' Ugandans deliberately??!


EYALI Pulezidenti wa South Afrika, Nelson Rolihlahla Mandela asiibuddwa okuva mu ddwaaliro gy’amaze emyezi kumpi esatu ng’olumbe lumubala embirizi.\nMandela ow’emyaka 95 yasiibuddwa okuva mu ddwaaliro lya, Medi-Clinic Heart Hospital mu kibuga Pretoria gy’amaze ennaku 87 n’azzibwa mu maka ge e Houghton mu kibuga Johannesburg.\nWabula ofiisi ya Pulezidenti wa South Afrika, Jacob Zuma yategeezezza eggulo nti wadde Mandela yasiibuddwa, embeera ye ekyali bwetyo bwetyo, tali bulungi nnyo wabula abasawo abamuliko basazeewo nti obujjanjabi bw’abadde afunira mu ddwaaliro asobola okubufunira awaka.\nEnsonda mu ba famire ya Mandela zaategeezezza nti waliwo ekisenge eky’enjawulo mu maka ga Mandela abasawo kye baataddemu ebyuma n’ekitanda eky’eddwaaliro okufaananako nga ‘Waadi’ era omwo Mandela mw’ajja okubeera ng’abasawo bamuliko essaawa 24.\nMac Maharaj, Omwogezi owa Pulezidenti Zuma yategeezeza mu kiwandiiko eggulo nti embeera ya Mandela erongoose nnyo mu wiiki eziyise era abadde asobola n’okwogera n’okutuulako wansi kyokka abasawo bamwagaza okuwummula ennyo.\nYagambye nti amaka ga Mandela gakoleddwa mu ngeri eyenjawulo okutuukana n’ebyetaago by’eddwaaliro, ng’abasawo bwe baalagidde era kwe kusalawo okumuzza awaka.\nMaharaj yeebazizza bannansi ba South Afrika olw’essaala n’obuwagizi bwe balaze Mandela ebbanga ly’amaze mu ddwaaliro


Bukedde Online - Mmengo egenda mu kkooti ku byâ€™ettaka\nMmengo egenda mu kkooti ku byâ€™ettaka\nBba amusse omulambo nâ€™agusibira mu nnyumba\nEbbago lya â€˜Regional Tierâ€™ lijja mu pa...\nWabula Minisita wâ€™ebyettaka mu gavumenti eya wakati Omara Atubo yakontodde Mmengo nâ€™agamba nti baddembe okugenda mu kkooti nga Bannayuganda abalala kyokka nâ€™agamba nti etteeka ddungi kubanga ligendereddwamu okulwanyisa omuze ogwâ€™okusengula abantu.\nAtubo yannyonnyodde nti etteeka oku\nAtubo yannyonnyodde nti etteeka okuyisibwa gavumenti yamala kwebuuza mu bitundu bya Uganda byonna nga ne Buganda mwâ€™eri era nti Mmengo bwâ€™egamba ntiÂ abantu tebeebuuzibwako eba erimba.\nEkiteeso kya Mmengo kyaleeteddwa Kangawo Gideon Kisitu ne kiwagirwa olukiiko lwonna awatali kwesalamu, abakiise ne bategeeza nti ebyâ€™okwekubagiza bikomye, ensonga ka bazitwale mu kkooti zisalewo eggoye.\nNgâ€™abakiise tebannayisa kiteeso, Katikkiro Ying. JB Walusimbi yasoose kunnyonnyola olukiiko nga PalamentiÂ mu ngeri eyâ€™omutima ogwâ€™okunyigiriza, omwoyo omubi nâ€™okusosonkereza bwe yayisizza etteeka lyâ€™ettaka\nâ€œAmateeka gonna agayisibwa nga galuubirira omuntu oba ekitundu ekimu gabeera mabi era tegatera kukola, mbalayirira nti ne lino etteeka terijja kukolaâ€, Walusimbi bwe yategeezezza olukiiko olwakubiriziddwa Sipiika Hajji Kaddu Serunkuuma. Ababaka ba Latif Sebaggala, Erias Lukwago neÂ Husssein Kyanjo beetabye mu lukiiko.\nMinisita wâ€™ebyamateekaÂ e Mmengo Apolo Makubuya yannyonnyodde nti balinda Pulezidenti okussa omukono ku tteeka lino balyooke bagende mu kkooti nâ€™agamba nti balina emikisa mingi okuwangula omusango kubanga lyakoleddwamu ensobi nnyingi.\nAbakiise bâ€™olukiiko baagambye nti si tteeka lya ttaka lyokka wabula nâ€™ensonga endala eziruma Buganda omuliÂ gavumenti okulemesa Kabaka okulambula ensi ye, okukwatibwa kwa baminisita ba Kabaka, gavumenti okugaana okusasula ssente zaayo nâ€™okudoobya Buganda ku bintu byayo naddala ettaka lya mayiro 9,000, byonna kati kkooti ze zinaalamula.\nDr. Jack Luyombya yagambye oyinza okwagala okulaga obuyinza kyokka nâ€™otaganyulwamu. â€œOyinza okwagala okubonereza mukazi wo nâ€™omulirika emiggo kyokka nâ€™omutta mu butanwa, oba nâ€™anoba nâ€™adda ewaabwe eyo akasajja akataliimu nsa gye kamusanga ne kamuwaÂ olubuto ogenda okumunonaÂ nga tekiyimba.\nMunnamateeka Joseph Balikuddembe yagambye nti etteeka lino okuyisibwa liyambye okulaba abaagala Buganda nâ€™abalabe baayo. Yagasseeko nti etteeka lino terizze kulwa bulungi bwa Buganda nâ€™awa ekyokulabirako nti e Mubende, RDC ngâ€™ali wamu nâ€™amagye baasobola okusengula abantu abasoba mu 2,400 ku kyalo MaduduÂ nâ€™abamu ne battibwa nga nâ€™okutuusa kati babundabunda gavumenti eyagala emirembe lwaki abo tebasasulanga?\nSsalongo Lutaaya Kibandwa omukiise wa Ssese yagambye nti ettaka lya Buganda lyaginyagibwako ku kifuba era Buganda ebadde esuubira nti enteeseganya eziriwo zigenda kuyamba okulizza kyokkaÂ gavumenti bwâ€™eyisa etteeka lino, kitegeeza tewali ssuubi okuggyako okugenda mu kkooti.\nAbabaka abamu basiimiddwa\nBwanika Bbaale owa Bulemezi yawadde Katikkiro Walusimbi amagezi okuwandiikira ababaka ba Palamenti abaawakanyizza etteeka ngâ€™abeebaza ate John Sebaana Kizito nâ€™asaba Katikkiro okuwandiikira ababaka ba Buganda abaawagidde etteeka ngâ€™abavumirira olwâ€™okulya mu Buganda olukwe.\nSevume Musoke nga ye Mugerere ye yasesezza olukiiko bwe yagambye nti abababa ba Buganda abaawagidde etteeka abakolimidde.\nÂ Olukiiko luvumiriddeÂ etteeka lyâ€™ettaka nti abaaliyisizza tebassizza kitiibwa mu birowoozo byâ€™abantu abangi omuli bannabyabufuzi okuva mu bibiina ebyâ€™enjawulo, bannaddiini, olukiiko lwa Buganda nâ€™AbagandaÂ nâ€™abantu abalala okuva mu bitundu byâ€™eggwanga ebyâ€™enjawulo abazze balaga ebituli ebiririmu.\nÂ Olukiiko lwebazizza ababaka ba Palamenti abaawakanyizza etteeka ne banywerera ku ludda lwâ€™abantu abangi abaawakanya etteekaÂ naddala nâ€™ababaka abava mu kibiina kya NRM abaawagidde endowooza zâ€™abangi.\nÂ Lulagidde Ssabawolereza wa Mmengo yekennenye ensonga zonna enkulu omuli mayiro 9000, mayiro 1500 ezâ€™ebibira nâ€™emigga, ebintu bya Buganda byonna ebitannaddizibwa nâ€™ekyâ€™okukwata abakungu ba Kabaka abyanjule mu lukiiko lwa baminisita e Mmengo oluvannyuma abyanjulire Olukiiko balabe engeri bwe baanaabyanjula mu kkooti.\nÂ Luvumiridde ekya Kabaka okumulemesa okwetaayiza mu nsi yeÂ bwe baamulemesa okugenda e Buluuli nâ€™e Bugerere.\nÂ Olukiiko luvumiridde gavumenti okutondawo abafuzi abâ€™ensikirano abâ€™ekimpatiira nâ€™okubangawo obwakabaka obutabangawo mu Buganda.\nBawagidde olukiiko ttabamiruka olugenda okusunsula ensonga nnyingi omuli nâ€™okulwanyisa obuli bwâ€™enguzi.\nOlukiiko luwakanyizza ekyâ€™enkola ya gavumenti okuleeta etteeka lya Regional Tier.\nÂ Bavumiridde ekya Gavumenti okuziimuula enteeseganya wakati wa KabakaÂ ne Pulezidenti MuseveniÂ nâ€™eyisaÂ etteeka lyâ€™ettaka.


Biblica® Bayibuli Entukuvu, Endagaano Enkadde nʼEndagaano Empya ekwatiddwa ku katambi™ Abaruumi 1\n1 Nze Pawulo, omuddu* Omukkiriza eyeeteeka mu kifo ky’omuddu eri Kristo talina bwetwaze wadde eddembe erirye ku bubwe. Akola ebyo byokka mukama we by’alagira. wa Yesu Kristo, Mukama waffe Kristo, nayitibwa okuba omutume, eyayawulibwa okubuulira Enjiri ya Katonda, 2 gye yasuubiriza mu bannabbi be mu byawandiikibwa ebitukuvu, 3 ebyogera ku Mwana we, eyava mu zadde lya Dawudi mu mubiri, 4 eyakakasibwa okuba Omwana wa Katonda mu maanyi aga Mwoyo Mutukuvu olw’okuzuukira kw’abafu, ye Yesu Kristo Mukama waffe. 5 Mu Yesu Kristo Mukama waffe, mwe twaweerwa ekisa, ne mpitibwa okuba omutume, amawanga gonna galyoke gamugondere mu kukkiriza ku lw’erinnya lye. 6 Nammwe muli mu abo abaayitibwa okuba abayigirizwa ba Yesu Kristo.\n7 Mpandikira abo bonna ababeera mu Ruumi, abaagalwa ba Katonda, abaayitibwa okuba abatukuvu.† abatukuvu kitegeeza omuntu ayawuliddwa.\n*1:1 Omukkiriza eyeeteeka mu kifo ky’omuddu eri Kristo talina bwetwaze wadde eddembe erirye ku bubwe. Akola ebyo byokka mukama we by’alagira.\n†1:7 abatukuvu kitegeeza omuntu ayawuliddwa.


Bukedde Online - boogeraOmubbi ayingidde ekikomera e Kasubi n’asalaasala omutuuze\nboogeraOmubbi ayingidde ekikomera e Kasubi n’asalaasala omutuuze\nAbasawo balaze ekyasse omwana mu kisulo\nAjuna ng’annyonnyola oluvannyuma lw’okufuna obujjanjabi.\nOMUBBI ayingiridde ekikomera e Kasubi mu Zooni II n’asalaasala omuvubuka wa yunivasite ebiso abatuuze ne bamutaayiza ne bamutta.\nZaabadde ssaawa 11:00 ku Lwokusatu ku makya, Allan Ajuna omuyizi ku yunivasite y’e Makerere ng’ava ku ssomero gye yabadde yasuze, ng’ayingira ekikomera, omuvubuka omu n’amuva emabega n’amussa ekiso ku bulago n’amugaana okubaako ky’ayogera ne bayingira bombi.\nAjuna olwamuyingizza mu muzigo mw’asula, omutemu n’amusiba emikono n’amagulu n’atandika okusiba buli kintu kye yabadde ayagala nga bw’amutiisatiisa nti bw’abaako ky’anyega ajja kumusalako obulago.\nOmutemu mu bimu ku bye yapakidde, mwe muli essimu bbiri, laptop, n’ebintu ebirala. Bwe yamaze okusiba ebintu n’asaba ekisumuluzo kya geeti n’asitula ekisawo n’akissa ku mugungo afulume. Wabula Ajuna mu kiseera kino amagulu gaabadde gasumulukuse kwe kusamba oluggi ne lukuba omubbi n’agwa.\nAjuna yalayizza enduulu era abadduukirize baasanze agezaako okulinnya ekikomera adduke ne bamutaayiza ne batandika okumukuba okutuusa lwe baamusse. Poliisi we yatuukidde yasanze abatuuze tebasalirako musale kwe kutikka omulambo ku kabangali n’egutwala mu ggwanika e Mulago.\nPeter Tamale ssentebe wa LC2 mu Kasubi yategeezezza nti, obubbi obulimu n’ettemu bungi ennaku zino nga businze kuva ku bavubuka abatayagala kukola ne balowooleza mu kunyaga.\nOno era yavumiridde eky’abatuuze okutwalira amateeka mu ngalo kuba kiviirako okulemesa poliisi okuzuula abamenyi b’amateeka abalala era n’awa abantu naddala abayizi ba yunivasite amagezi okuba abeegendereza nga batambula ekiro Abatuuze beekkokodde obubbi obususse mu kitundu kyabwe ne basaba Gavumenti ebateere kkamera mu kitundu kyabwe kuba zibadde zaakubayamba okuzuula ono eyattiddwa ne banne abalala be yabadde nabo


Owuliziganya ne Katonda?\nBISOME MU Afrikaans Albanian Amharic Armenian Aymara Bengali Bicol Bislama Bulgarian Cambodian Catalan Cebuano Chichewa Chinese (Simplified) Chinese (Traditional) Chitonga Chitonga (Malawi) Chitumbuka Chuvash Cibemba Croatian Czech Danish Drehu Dutch Efik English Estonian Ewe Finnish French Ga Garifuna Georgian German Greek Guarani Gujarati Haitian Creole Hebrew Hiligaynon Hindi Hmong (White) Hungarian Igbo Iloko Indonesian Isoko Italian Japanese Kannada Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisi Kisonge Kongo Korean Krio Kwangal Kwanyama Lingala Lithuanian Luganda Lunda Luo Luswayiri Luswayiri (Congo) Luwalabu Macedonian Malagasy Malayalam Maltese Mam Marathi Maya Mazatec (Huautla) Mixe Moore Myanmar Nahuatl (Central) Ndebele Ndonga Nepali Ngabere Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Polish Portuguese Punjabi Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swedish Tagalog Tamil Tatar Telugu Thai Tigrinya Tiv Tlapanec Tshiluba Tsonga Turkish Twi Ukrainian Umbundu Urdu Venda Vietnamese Wallisian Wolaita Xhosa Zande Zulu\nAb’omukwano ka babe nga boogerera ku ssimu, nga beeweereza mesegi ku ssimu oba ku Intaneeti, oba nga beewandiikira mabaluwa, bafuba okuwuliziganya buli lwe baba bafunye akakisa. Mu ngeri y’emu, naffe okusobola okuba n’enkolagana ey’oku lusegere ne Katonda, tusaanidde okuwuliziganya naye buli lunaku. Ekyo tuyinza kukikola tutya?\nTusobola okwogera ne Katonda okuyitira mu kusaba. Kyokka, bwe tuba tusaba Katonda tetusaanidde kuba ng’aboogera n’omuntu gwe twenkana naye. Bwe tuba tusaba tusaanidde okukijjukira nti tuba twogera ne Katonda Omuyinza w’Ebintu Byonna. Ekyo kyandituleetedde okumusaba nga tuli bawombeefu. Katonda bw’aba ow’okuwulira okusaba kwaffe waliwo ebintu ebirala bye tusaanidde okukola. Ka tulabe ebimu ku byo.\nEkisooka, tusaanidde kusaba Yakuwa Katonda yekka, so si Yesu, “abatukuvu,” oba ebifaananyi. (Okuva 20:4, 5) Bayibuli egamba nti: “Mu buli nsonga mutegeezenga Katonda bye mwetaaga, nga musabanga, nga mwegayiriranga, era nga mwebazanga.” (Abafiripi 4:6) Eky’okubiri, essaala tulina okuziyisa mu linnya lya Yesu Kristo, Omwana wa Katonda. Yesu kennyini yagamba nti: “Tewali ajja eri Kitange okuggyako ng’ayitidde mu nze.” (Yokaana 14:6) Eky’okusatu, essaala zaffe zirina okuba nga zituukagana n’ebyo Katonda by’ayagala. Bayibuli egamba nti: “Bwe tusaba ekintu kyonna ekituukagana n’ebyo by’ayagala, atuwulira.” *—1 Yokaana 5:14.\nAb’omukwano bafuba okuwuliziganya buli kiseera\nOmukwano tegusobola kuwangaala singa omuntu omu yekka y’aba ayogera buli kiseera. Kiba kirungi singa buli omu awa munne akakisa okwogera. Mu ngeri y’emu, tusaanidde okuleka Katonda ayogere naffe era tusaanidde okumuwuliriza. Omanyi engeri Katonda gy’ayogera naffe?\nLeero, Yakuwa Katonda ayogera naffe ng’ayitira mu Kigambo kye Bayibuli. (2 Timoseewo 3:16, 17) Lwaki tugamba bwe tutyo? Ka tugambe nti mukwano gwo akuwandiikidde ebbaluwa ng’alina ky’akugamba. Okkiriza ky’akugambye wadde ng’aba tayogedde naawe butereevu. Mu ngeri y’emu, bw’osoma Bayibuli Katonda aba ayogera naawe. Gina gwe twogeddeko mu kitundu ekisoose agamba nti, “Bwe mba njagala Katonda antwale nga mukwano gwe, nnina okusoma ‘ebbaluwa’ gye yatuwandiikira, nga ye Bayibuli.” Agattako nti, “Okusoma Bayibuli buli lunaku kinnyambye okuba n’enkolagana ey’oku lusegere ne Katonda.” Oleka Katonda okwogera naawe ng’osoma Bayibuli buli lunaku? Bw’onookola bw’otyo, ojja kuba n’enkolagana ey’oku lusegere ne Katonda.\n^ lup. 5 Okumanya ebisingawo ku ngeri y’okusabamu Katonda, laba essuula 17 ey’akatabo Kiki Ddala Baibuli Ky’Eyigiriza? akaakubibwa Abajulirwa ba Yakuwa.\nOkugondera Katonda kikulu, naye waliwo ebirala by’olina okukola okusobola okuba mukwano gwe.\nKatonda atufaako nga tufunye ebizibu?


Bukedde Online - Eddwaaliro ly'e Mukono liweereddwa ebikozesebwa mu sweeta\nEddwaaliro ly'e Mukono liweereddwa ebikozesebwa mu sweeta\nAbatuuze b'e Kiyunga - Mukono babakuutidde ku Bulungibwansi\nAb'ebyobulamu bafuuzizza abatalina kaabuyo...\nAb'eddwaaliro ly'e Mukono basambira mabega nga jjanzi oluvannyuma lw'okuweebwa ebyuma ebikozesebwa mu sweeta okuva mu kkanso y'ekibuga Mukono\nAbasawo nga baggya omulwadde mu sweeta okumutwala mu woodi\nEddwaaliro lya Gavumenti erya Mukono Health Center IV lifunye ebyuma ebyeyambisibwa mu kulongoosa nga bino biweereddwaayo olukiiko olutwala ekibuga Mukono olukulemberwa Meeya Fred Kagimu.\nMu biweereddwaayo mubaddemu ekitanda ekyeyambisibwa mu kulongoosa, ebitaala, makansi, kabada ezitereka ebiwandiiko n'ebintu ebirala nga byonna byabaliriddwaamu obukadde 36.\nDr. Kkonde ng'alaga ebyuma ebyaweereddwa eddwaaliro ebifumbirwamu ebyuma mu sweeta\nBw'abadde abakwasa ebyuma bino, Meeya George Kagimu yagambye nti, baagala kulaba nga gavumenti erinnyisa eddaala ly'eddwaaliro lino okuva ku Health Center IV okutuuka ku ddaala erisingawo kuba abantu bangi abalikozesa. Abakyala abasoba mu 7,000 be bazaalira mu kifo kino buli mwaka, era n'agattako nti buli mwaka baakwogera okuteeka ssente mu byobulamu.\nYagenze mu maaso n'asiima akulira eddwaaliro lino, Dr. Geoffrey Kasirye ne banne baakola nabo olw'okukola obutaweera mu mbeera enzibu naye ne baweereza abantu mu bwesimbu n'omutima gumu ng'ebikozesebwa bitono.\nEkizimbe ekipya ekizimbibwa ku ddwaaliro lino\nAkulira ebyobulamu mu kibuga Mukono, Dr. Anthony Kkonde yategeezezza ng'ebintu bye babadde bakozesa bwe bibadde ebikadde nga baabifuna mu 2005 bwe baali baggulawo sweeta.\nKkonde agenze mu maaso n'ategeeza ng'abakyala abali wakati wa 20 - 30 be bazaalira mu kifo kino buli lunaku ku bano abakyala 3 - 5 be balongoosebwa.\nAgenze mu maaso n'anokolayo ebizibu ebirala bwe balina omuli: obufunda bw'ekifo awazaalirwa, obutono bw'abasawo n'obutaba na bitanda bimala.\nMeeya George Fred Kagimu (ku ddyo) ng'akwasa abakulira eddwaaliro lya Gavumenti e Mukono Dr. Anthony Kkonde amuddiridde ne Dr. Geoffrey Kasirye (ku kkono) n'abasawo abalala ebyuma ebyabaweereddwayo kkanso y'ekibuga kino\n"Gavumenti yatuwaayo ebitanda 20 mu waadi y'abazadde empya kwe twayongereza ebyaffe bye twalina munaana wabula nga bino era bikyali bitono kuba abakyala abazaala bangi," Dr. Kkonde bwe yategeezezza.\nYannyonnyodde embeera gye bayitamu mu mateneti abakyala gye bazaalira gye yagambye nti, balinayo ebitanda bibiri byokka mpozzi n'ekimu eky'amagyenjeeke kye bakozesa okusobola okwetaasa ku mbeera nga tebaagala bakyala kufa nga bazaala.\nAgamba nti, n'eddagala lye bafuna mu kiseera kino terimala muwendo gw'abalwadde be bafuna.\nAbamu ku balwadde nga batudde awatuukirwa ku ddwaaliro mu kiseera kino\nMu bisoomooza ekifo kino ebirala mulimu; ebyuma n'ebifo we bajjanjjabira abalwadde b'amaaso n'okukuula amannyo kye yagambye nti, nakyo kikyali kyakusoomooza kya maanyi gye bali kuba abantu bangi balina ebizibu kyokka bajja ne bavaawo nga tebafunye buyambi.\nmeeya george Kagimu\nAbatemu basse omuwala lwa nnusu 500/-\nTuzudde abalala 15 abattibwa aba Kazawula


Bukedde Online - Bannabuddu bawambye Kampala mu byobusuubuzi: Ssebalamu yakoma mu S1\nBuliisa: Eva ente ensava naye kaabuyonjo nkyafu\nLoole ekozesebwa ne mu wolodingi yiino\nAdded 21st November 2013\nSISINKANA John Ssebalamu, omugagga eyatandiikiriza enkola y’akeedi mu Kampala mu myaka gy’ekyenda. Ono y’omu ku bagagga abaava e Masaka ne bazingako Kampala era ne bamwezza nga Joseph Mutebi bw’akiraga.\nW’OSOMERA bino nga Ssebalamu y’omu ku bagagga abatono ennyo abali mu Kampala akuumye ssente emyaka egisoba mu 30. Abalala bonna beeyita bagagga kyokka ng’amabanja gabakoma mu bulago, babaatisa ng’enjogera bw’eri!\nYe nnannyini Freedom City, ekizimbe ekyomulembe e Najjanankumbi ku lw’e Ntebe ekivugirwako n’emmotoka waggulu era ekirimu buli kimu ekyomulembe ky’oyinza okulowoozaako.\nFreedom City, ekizimbe kya Ssebalamu e Najjanankumbi. Mu (katono), Rwakataka ne John Ssebalamu ( ku ddyo) bonna bava Buddu.\nSsebalamu yakoma mu S1\nSsebalamu agamba nti bamuzaala Kasanje, Masaka era gye yakulira. “ Eby’okusoma nnabikomya mu S1 mu 1982 ne ntandika okutunda amatooke n’endagala. Nga mbigula e Kasanje ne mbitunda mu Nyendo ate nga nkozesa kagaali!\nEbiseera ebyo amafuta gaali ga kkekwa, nze ne ndabawo bizinensi kwe kutandika okugatunda mu Masaka mwonna.\nNga nsiba ebidomola by’amafuta bina ku kagaali ne ntambula obutale bw’omubuulo nga bwe ngatunda nga ndi wamu ne baganda bange.\nOluvannyuma lw’emyaka mitono, twadda e Masaka ne tufuna emidaala ne tutandika okutunda engatto, ssente bwe zaawera ne nneegatta ne mukulu wange John Bosco Muwonge ne tujja e Kampala okusuubula,” bw’agamba.\nBino byaliwo luvannyuma lwa 1986 nga Museveni awambye gavumenti ya Tito Okello Lutwa.\n“Nga tugula engatto mu Kampala ne tuzitunda e Masaka, ate nga kyali kyangu kubanga waali tewakyali loodibbulooka. Nzijukira ebiseera ebyo n’ebyamaguzi nga bigula nseko. Okugeza nga ppeya y’engatto z’amasanda eri ku 25,000/- mu Kampala!,” bw’ajjukira.\nEssomero lya Kampala SS lya sarah Nkonge (mu katono). Ono alina ekizimbe ekirala ku Nasser Road.\nAgamba nti omwaka gwa 1988 we gwatuukira nga bamanyiddwa mu Masaka. Mukulu waabwe Nayiga, eyali ababudaabuda n’okubawa ku magezi yafa mu 1989. Ono yalina amaduuka abiri ag’engoye mu Masaka naye ng’asuubula mu Kampala.\n“Nayiga ye yatusaba okumwegattako mu 1988 era nzijukira nze nnalima obukadde 20 mu ssente enkadde, bwe twazikyusa mu nga zivaamu 200, 000/-.\nSsebalamu agamba: Mwannyina Nayiga bwe yafa nneegatta ne mukulu wange Muwonge okuddukanya amaduuka ge, bwe gaagaziwa ng’akatale k’e Masaka tekakyatumala kwe kudda e Kampala.\nFamire emu ezinzeeko Kampala\nSsebalamu agamba nti mu 1992 we yajjira mu Kampala yalina kapito wa bukadde 100. Ezo zaali nnyingi mu kiseera ekyo kubanga doola ng’eri ku 900/-.\nNabbaale ng’ali ku bizimbe bye.\nYajja ne baganda be Bosco Muwonge, Drake Lubega, Segawa atunda engatto ne mwannyinaabwe Christine Nabukeera bonna abalina ebizimbe mu Kampala!\nSsebalamu ne Bosco Muwonge be bamu ku basuubuzi Bannayuganda abaasooka okusuubulira e Dubai. Nga baleeta endibota ze baayitanga daziini.\n“E Dubai abasuubuzi baayo abaabanga n’ebyamaguzi ebingi nga bamanyi okutuwola ku bbanja ne tubasasula oluvannyuma. Edduuka lyaffe eryasooka mu Kampala lyali ku kizimbe kya Skylite ekiriraanye awaali bbaasi z’Abaganda.\nTwawa bangi essuubi ly’okukola bizinensi mu Kampala era abagaggawadde nabo bangi,” bw’agamba.\nSsebalamu agamba nti wakati wa 2007 ne 2010, ssente z’ebizimbe n’obupangisa zaalinnya nnyo mu Kampala.\nAmaka ga Hajji Swaibu Nseera ( mu katono) owa Sesa Arcade.\n“Olw’okuba nnali mmaze ebbanga nga nneegomba ekizimbe kya Garden City kwe kusalawo nange okuzimba ekizimbe ekyange okuli ebifo ebisanyukirwamu, abasuubuzi kwe basobola okufuna amaduuka n’ebirala.\nNnali nguze yiika ssatu n’ekitundu e Najjanankumbi ku lw’e Ntebe okuva ku Buganda Land Board ku kakadde ka ddoola kamu era kwe kuzimbako Freedom City.\nSinga nnali sirina kkampuni eyange ezimba osanga nnandisaasaanyizza obuwumbi 45 okuzimbawo naye olw’okuba nneegulira buli kimu okuva ku musenyu kino kyannyambako.\nPulaani nze nnakyekubira, nze nnalondoola okukizimba! Okusooka nnali njagala ebeere wooteeri naye ne nkyusaamu.\nKu Freedom City kuliko supamaketi esinga obunene, bbanka eziwera mukaaga, sineema, ebiriiro n’ebirala bingi.\nSsente ezaakizimba nnaziggya mu bbanka ne ngattako ezange ze nnatereka,” bw’agamba.\nHam Towers e Makerere ya Hamis Kiggundu mu katono.\nSsebalamu agamba nti 2004 we yatuukira ng’asuubula engoye nnyingi okuva e China. “Pulezidenti yali atutegeeza lunye nti mu kifo ky’okusuubula e China naffe tusseewo amakolero tuwe abantu emirimu ate nga tujja kufunamu nnyo.\nNneegatta n’abagagga abalala ne tutandika ekkolero erya SEBCO erikola engoye. Naye ekitongole kya URA kyannemesa kuba kyabalanga bubi emisolo ng’ebikola amapeesa n’engoye babissaako omusolo mungi era mu 2006 ekkolero ne ndiggalawo.\nNaddayo okusuubula engoye nga bwe nnakolanga edda nga nziggya Dybai n’e China. Naye na bino nabireka ne nneemalira ku ttaka n’amayumba.\nEngeri gye yayingirira ogw’ebizimbe n’ettaka\nSsebalamu agamba nti ekitongole kya Custodian Board, ekyakwasibwa obuyinza ku bizimbe by’Abayindi bwe kyatandika okubibaddiza, bangi baali tebakyabyagala, nga balina obulamu obweyagaza yonna gye bali nga tebaagala kudda mu Uganda.\nWavamunno ne Hajji Swaibu Nseera owa Sesa Arcade.Ku (ddyo) ye Joseph Yiga owa Steel & Tube\n“Baatandika okutunda ebizimbe byabwe ku ssente ntono. Ng’oyinza okufuna ekizimbe wakati w’obukadde 72 ne 180, eza luno wakati w’obukadde 200 ne 500.\nAbaali bafunye liizi ku bizimbe bino tebaalina ssente zibigula ku Bayindi. Eno y’engeri abagagga nga Sudhir Ruparelia ne Karim Hirji gye baafunamu ebizimbe ebingi bwe biti mu Kampala.\nMu 1995, nnazimba Capital House, ekizimbe kyange ekyasooka mu Kampala. Kiri ku Ben Kiwanuka Street. Sitayiro nnagikoppa Dubai. Mu bbanga ttono abalala baali bankoppye.\nNa buli kati nnejjusa lwaki ssaagula oba okuzimba ebizimbe ebingi ebiseera ebyo, kuba kati bbeeyi yaabyo erinnye nnyo.\nWakati wa 1995 ne 1998, nnagula ebizimbe ebirala bingi mu Kampala, naye ate nnabitunda dda.\nNnazimba Naiga Chambers ne Mini Price ku Kampala Road. Ekibi nti bbeeyi y’okuzimba ekizimbe yeeyongedde nnyo okuva mu mwaka gwa 2000.\nWaliwo bye ntunze omuli Carlton Hotel n’eyali Container Village naye nnabitunda.”\nBizinensi ya famire\nSsebalamu agamba nti bakolagana nnyo mu famire yaabwe. “Ffe twakizuula nti bw’obeera omu toyinza kugenda wala. Oyinza okuba omulungi mu kulaba omukisa gwa bizinensi naye ng’olimu okutya, weetaaga muganda wo ataliimu kutya okutwala ekirowoozo ekyo mu maaso,” bw’agamba.\nAbagagga abava e Buddu\nGordon Wavamunno owa Spear Motors , WBS, Wava Water, n’ebirala bingi\nDrake Lubega owa Qualcel Terminal n’ebizimbe ebirala ebisukka mu 25 mu Kampala wakati\nChristine Nabukeera owa Nana Enterprises. Alina ebizimbe 4 ku Nabugabo, wakati mu kibuga alinawo 7.\nJohn Bosco Muwonge owa Cooper Complex, Kisenyi Bus terminal, Namayuba Taxis park, alina amajaani n’ebizimbe ebirala ebisukka mu 20 mu Kampala.\nNaiga Chambers eri mu kitono ya Ssebalamu.\nDeo Kaketo owa JBK Plaza ku Luwum Street n’ebizimbe ebirala ebisukka mu 5 mu kibuga wakati\nKiyimba owa Ambiance atunda ebyuma bya disiko ewa Kisekka alina ambiance okuli ey’e Masaka, Mityana n’enddala gy’azimba ewa Bakuli mu Kampala\nEphraim Ntaganda owa E .Towers ku Kampala Road , ekyuma kya ssabuuni e Kyengera n’ebizimbe ebirala\nGuster Lule Ntakke owa Ntake bakery , Nalule acarde e Nakaseero n’ebizimbe ebirala ebisukka mu 10 mu kibuga wakati.\nBMK Kibirige owa Hotel Africana n’ebizimbe ebirala mu kibuga kyonna ebisukka mu 30.\nSk Mbuga avuga Hummer ebbiri mu kibuga eziriko SK mbuga\nJamil Ssentongo ono ayiwaayiwa ssente ennyo ennaku zino mu Kampala .\nHaji Magoba ow’omu Ndeeba n’ebizimbe ebirala\nPeter Mayiga, Katikkiro ekitiibwa kye kimala okumufuula omugagga\nAsuman Ssebulondo owa Bulondo Apartments e Kawempe\nJoseph Yiga owa Steel and Tube Industries ekola amabaati alina ebizimbe kumpi buli nsonda ya mu kibuga\nTeopista Nabbaale alina Hotel ku Martin road n’ebizimbe mu kikuubo\nHaman Kasozi owa Sand beach Nabugabo n’ebizimbe ebirala bingi e Namasuba ne Najjanankumbi\nLutalo nnannyini kizimbe okuli Ken Joy Super market atunda sipeeya mu Kampala\nBrig Elly Kayanja alina ttenda z’adduukanya kumpi mu buli katale ne ppaaka mu kibuga\nFlex Kabuye muto wa Brig Kayanja eyawasa embaga ey’akawumbi kalamba gye buvuddeko.\nDick Kizito owa Kizito Towers n’ebizimbe bingi e Naggulu, Muyenga ne Kansanga\nEnviiri zâ€™ekiraasi zisiigemu â€˜ebizigo byâ€™enjukiâ€™ oyake\nPasita nange nsabirako nzaaleyo ku balongo\nAkabenje kasse 2\nObama awadde bapulezidenti ba Afrika obuwumbi bwa sente\nEyalagula Amerika okukubwa bbomu mu 2001 azzeemu okukankanya ensi: 'Trump agenda kuziba amatu mu 2019...'


Mu maaso okuva ku kkono; Ernest Kavulu, Raymond Kigongo, Norah Anyait, Sr. Pross Nantege, Buluhani Mulongo ne Sr. Theopista Namukasa.\nYasoomoozezza abasomesa okwongera okubeera abayiiya naddala mu mbeera eno ng'amasomero maggale olw'obulwadde bwa Covid 19.\nBarbara Kaija, omukung'aanya omukulu owa Vision Group yagambye nti amannya g'abasomesa 700 ge geetaba mu mpaka zino. Ku bano, 60 be baafuna omukisa oguwandiikibwako ebibakwatako era kwe kwalondeddwa abawanguzi 12.\nEbimu ku byesigamiziddwaako nga balonda abawanguzi y'engeri omusomesa gy'akubirizaamu abazadde okutwala abaana mu ssomero, obusobozi bw'okweyambisa ssente entono okutumbula omutindo, okuwagira ebyemikono era ng'akola ebyenjawulo okusinga ku by'alina okukola.\nOmubaka wa Ireland mu Uganda, William Carlos yayozaayozezza abawanguzi n'agamba nti bajja kugenda mu maaso n'okuwagira empaka zino.\nAbawanguzi omukaaga n'abalala omukaaga abaawangula omwaka oguwedde yabasuubizza nti okutwalibwa olumu ng'embeera ya Corona eteredde.\nAbawanguzi baaweereddwa ebirabo okuli akakadde kamu n'ekitundu buli omu,\nkompyuta y'essomero ne satifikeeti.\nKyokka omukaaga abaasukkulumye, baakusasulirwa byonna bagende okulambula mu Ireland.\n1. Sister Teopista Namukasa akulira St. Mary's Immaculate e Villa Maria mu disitulikiti y'e Kalungu ye muwanguzi w'omwaka. Yasiimiddwa olw'okulinnyisa omuwendo gw'abayizi okuva ku 250 okutuuka ku 899 era nga bayitira waggulu.\nYatandikawo enkola y'okuwa abasomesa ebirabo okusinziira ku ngeri gye bayisizzaamu\nabayizi. Essomero yalifunira ttanka z'amazzi bbiri ng'emu y'abayizi ate endala eyamba bantu b'omu kitundu. Awangulidde essomero ebirabo by'okuyimba, eby'obuyonjo n'ebirala.\n2. Ernest Kavulu akulira Buddo Junior School yakutte kyakubiri.\nYasiimiddwa olw'enkulaakulana gy'atadde mu ssomero okuva lwe yatwalibwayo oluvannyuma lw'okukwata omuliro mu 2009. Abayizi be yasanga 500 kati bali 1,530. Abayizi bayize ebyemikono ng'okutunga, okukuba ebivuga, emirimu gy'omu mutwe era nga n'essomero alizimbye buggya.\n3. Sister Prossy Nantege yakutte kyakusatu era nga ye yasinze mu disitulikiti ye Amudat. Afubye okuyigiriza abayizi ebyemikono, abayizi abawala beeyongedde.\n4. Bruhan Mulongo owa Hama Island Primary School e Namayingo. Essomero we yalyegattirako mu 2015 nga lisigazza abayizi bataano bokka kyokka we baggalirawo\nnga bali 877.\n8. Christine Adong heedimasita\nwa Ogor Community SS\nAbalwanyisa siriimu muvudde ku mulamwa\nAbavubuka munyiikirire kondomu - Amelia


Bukedde Online - Museveni azzeemu okulabula abali b'enguzic\nOmujaasi abadde atambuliza emmundu mu kido...\nPul ezidenti Museveni ng’alambula ennyiriri z’amaggye mu bikujjuko by’ameenunula ebyabadde e Ibanda ku Ssande.\nPULEZIDENTI Museveni agambye nti abakozi ba gavumenti abali b'enguzi kati be bafuuse emiziziko gy'okweyongera kw'amakolero mu ggwanga n'ategeeza nti agenda kubatega ebitimba bakwatibwe batwalibwe e Luzira.\nMuseveni yagambye nti abakozi bano basaba ba yinvesita enguzi nga bazze okutandika wano bizinensi, n'akunga ba yinvesita okuloopa abakozi ba gavumenti abali b'enguzi eri bambasada b'amawanga gye bava n'agamba nti gavumenti tejja kulonzalonza kubatega bitimba batwalibwe e Luzira.\nPulezidenti eyabadde ayogera mu Lungereza n'Orunyankole bakira olumu mwatabika Oluswayiri olutonotono bino yabyogeredde Ibanda mu bugwanjuba bwa Uganda ku mukolo gw'okukuza emyaka 34 bukya gavumenti ya NRM ejja mu buyinza.\nGwetabiddwako eyali Pulezidenti wa Tanzania, Jakaya Kikwete era abantu 95 baaweereddwa emidaali okubeebaza bye bakoledde eggwanga.\nYategeezezza nti, omuwendo gwa Bannayuganda abakolera mu makolero agawera 4,920 agali mu Uganda bawera 700,000. Ate abakola emirimu egyekuusa ku saayansi ne tekinologiya bawera 15,000 n'agamba nti, Bannayuganda obukadde nga bubiri bakola emirimu egiteekuusa ku bya bulimi na bulunzi.\nPulezidenti yazzeemu okukunga abantu okuva mu by'okulima emmere n'okulunda ebisolo eby'okulya kwokka n'agamba beenyigire ne mu by'okulima ey'okutunda bakole ku byetaago byabwe. Yabakuutidde okukuuma omutindo gw'ebintu bye balima bisobole okugenda mu butale naddala obw'ebweru. Yawadde eky'okulabirako nti, "E Misiri bahhamba baagala kasooli kyokka ekibatta wano kasooli obulungi bwe bukoma mu nnimiro.\nOlumala okumukungula ate ne mumwanika mu ttaka n'afuna obuwuka'' Yakunze abantu okujjumbira okugula ebirimibwa n'okulundibwa wano kyongere okugaziya ku butale.\nYagambye nti Uganda efulumya amata agaweza liita obukadde 2,500 omwaka kyokka Bannayuganda banywako obukadde 800 bwokka olw'okuba abamu tebalina ssente zigagula.\nYannyonnyodde nti Munnayuganda abalirirwa nti anywa liita z'amata 60 omwaka kyokka ng'ekitongole ky'ensi yonna eky'ebyobulamu (WHO) kiwa amagezi omuntu anywe liita 180 omwaka asobole okuba n'amagumba n'amannyo amagumu.\nYagambye nti ebintu ebirala bingi omuli amatooke, kasooli, ssukaali birimibwa mu bungi kyokka ekizibu kya kufuna butale naddala ebweru. Museveni era yazzeemu okukunga Bannayuganda okumwegattako okulwanyisa abakulu b'amasomero abasaba fiizi ez'ekimpatiira mu masomero ga gavumenti agali mu nkola ya ‘Bonna basome' ne balemesa abayizi abanaku okusoma.\nKino yakyogeddeko ng'ekiremesa enkola y'okusomesa abaana b'abanaku n'agamba nti abantu naddala abakulembeze mu bitundu basaanye okumwegattako okukirwanyisa. Museveni era yategeezezza nti gavumenti egenda kwebuuza ku bantu ku ngeri gy'eyinza okwongera okutereezaamu enkola ya bonna basome.\nOkutuuka ku bino kyaddiridde abantu okumuloopera nti waliwo abakulu b'amasomero ab'emitwe eminene abassaawo ebisale eby'ekimpatiira ne bagoba abayizi ba bonna basome ababa balemereddwa okuzisasula.\nAbamu ku bakulembeze baamugambye nti obukiiko obugatta abazadde n'abasomesa mu masomero obumu butuuka nga tebwebuuzizza ne bussaawo ssente ez'ekimpatiira olwo abayizi abalemwa olumu ne babagoba mu masomero.\nEyali Pulezidenti wa Tanzania Jakaya Kikwete eyafugira emyaka 10 wakati wa December 2005 ne 2015 naye yayogedde by'amanyi ku Pulezidenti Museveni n'agamba nti yatandika okumumanya ng'asomera ku yunivasite e Dar es Salaamu nga ye (Kikwete) akyasoma haya, n'amwegomba era amuyigiddeko bingi.


Bukedde Online - Balaze embalirira y’ensimbi z’emisinde gya Kabaka\nBalaze embalirira y’ensimbi z’emisinde gya Kabaka\nKATIKKIRO Charles Peter Mayiga yeebazizza minisitule y’ebyobulamu olw’okukwata obulungi ebintu Obwakabaka bye bwagiwa okukozesa mu kaweefube w’okulwanyisa obulwadde bwa nnalubiri.\nMayiga ng’akwasibwa lipooti y’embalirira y’emisinde gya Kabaka.\nBino Mayiga yabyogeredde Bulange- Mmengo eggulo bwe yabadde ayanjulirwa alipoota ekwata ku bikozesebwa mu kukebera obulwadde bwa nnalubiri ebibalirirwamu obukadde 150, Kabaka bwe yawa Gavumenti eya wakati omwaka oguwedde engeri gye byakozesebwamu.\n“Abantu beekokkola obulyake obuli mu gavumenti, ndowooza mwe musaana kutendereza kuba ebikozesebwa byajja okujjanjaba abalwadde, bikozeseddwa n’emiwendo ne gituweebwa n’abajulizi weebali. Njagala okwebaza baminisita abali mu minisitule y’ebyobulamu nammwe abakugu abateeka ebintu bino mu nkola olw’omulimu guno,” Mayiga bwe yeebazizza.\nObwakabaka bwawaayo ebikozesebwa 60,000 ebyeyambisibwa mu kukebera ate ebirala 10,000 nga byeyambisibwa mu kuwa bujjanjabi era bwe yabadde ayanjula alipoota eno, Dr. Charles Kiyaga nga y’avunaanyizibwa ku kaweefube w’okulwanyisa obulwadde buno yategeezezza nti enkambi 37 ze zaakubibwa okwetooloola eggwanga.\nKabaka yasiima ekitundu ku nsimbi eziva mu mazaalibwa ge, kiweebweyo okuyamba abatawaanyizibwa obulwadde bwa nnalubiri nga kino kyakumala emyaka esatu 2017-2019\nEmisinde gino givujjirirwa Airtel, Vision Group, Post Bank n’endala nga bonna baakiikkiriddwa ku mukolo guno.


Yesu yaliwa okumala enaku esatu eziri wakati w’okufa n’okuzukira?\nEkyawandiikibwa ekikulu mu kukubaganya ebilowoozo ku wa Yesu gyeyali okumala enaku satu ezaali wakati w'okufa kwe n'okuzuukira luli mu 1 Petero 3:18-19 egamba "Kubanga era ne Kristo yabonyaabonyezebwa olw'ebibi omulundi gumu, omutuukirivu olw'abatali batuukirivu, atuleete eri Katonda; bwe yattibwa omubiri, naye n'azuukizibwa omwoyo; era gwe yagenderamu n'abuulira emyoyo egiri mu kkomera". Ekigambo "Omwoyo" kitegeeza Omwoyo gwa Kristo. Enjawulo eri wakati w'omubiri gwa Kristu(Flesh) n'omwoyo, n'omubiri gwa Kristo n'omwoyo mutukuvu. Omubiri gwa Kristu gwafa, wabula omwoyo gwe gwasigala mulamu. Omubiri gwa Kristu gwaziikibwa mu ntaana, wabula omwoyo gwe gwali walala kubanga gwali guvudde mu mubiri gwe, (Matayo 27:50), okumala enaku ezo esatu.\nPetero awa ebisingawo ku byatukaawo mu naku esatu okuva Yesu lwe Yafa okutuusa lwe Yazuukira. Bayibuli egamba nti Yesu Yabulira enjiri emyoyo egyali mukomera. Mu lw'ebbulaniya kitegeeza nti Yesu yabuulira "amawulire amalungi". Yesu yabonabona naafa ku musaalaba, Omubiri gwe gwattibwa. Wabula omwoyo gwe gwali mulamu era yaguwayo eri Kitawe(Luka 46). Okusinziira ku Petero, akaseera akamu, wakati Yesu ng'amaze okufa era nga tanazuukira, yabuulira emyoyo egyali mu komera amawulire amalungi.\nEmyoyo gino Yesu gyeyabuulira amawulire amalungi ng'amaze okufa era nga tanazuukira, gyali luddawa? Tewali wantu wonna mu Bayibuli wetugambibwa nti Yesu yakyalilako geyeena. Ekirowoozo nti Yesu yagenda mu Geyeena okwongera okubonabona si kya Bayibuli. Okubonabona kwe kwakoma ku musalaba bweyagamba nti kiwedde(Yokaana 19:30). Bayibuli egamba nti Yesu yagenda mu "magombe "(Ebikolwa 2:31), wabula amagombe ssi geyeena. Amagombe kigambo ekikozesebwa okutegeeza ekifo abaffu gyebamala ngabalindirira okuzuukira. Okubbikulirwa 20:11-15 kulaga enjawulo wakati wa geyeena n'enyanja eyaka n'omuliro. Enyanja eyaka n'omuliro, ky'ekifo ekisembayo eky'abo abaabula. Amagombe kifo awabeera abaafa nga tebalokose, n'abendagaano enkadde.\nMukama waffe Yesu yawayo omwoyo gwe eri Kitaawe, naafa mu buliwo mu mubiri era nagenda mu kwesiima nga bweyasuubiza omubbi ku musaalaba (Lukka 23:43). Wakati nga Yesu amaze okufa era nga tanazuukira, yakyalirako ekifo weyabulira amawulire amalungi eri emyoyo—ndowooza bamalayika abagwa (soma Yuda 1:6); emyoyo gino kisoboka okuba nga gyali mu komera kubanga gyali gyenyigira mu kibi ekinene ng'amataba teganaba mu biseera bya Nuuwa.(1 Petero 3:20). Petero tatubuulira kki Yesu kyeyagamba emyoyo gyali mu Komera, wabula tekisobola kuba amawulire aga okununulibwa kubanga bamalayika tabasobola kulokolebwa (Abaebbulaniya 2:16). Ndowooza amawulire Yesu geyabulira gaali ga kulangirila buwangunzi eri Sitaani ne bamalayika be (1 Petero 3:22; Abakkolosaayi 2:15).\nAbaefeeso 4:8-10 nayo etulaga ekirala ekikwata ku naku esatu Yesu zeyamala ng'afudde era nga tanazuukira. Ngakozesa Zabbuli 68:18, Pawulo ayogera ku Kristu. "Kyava ayogera nti Bwe yalinnya waggulu, n'anyaga okunyaga, ..." Kino kisobola okutegeeza akaseera akatogerebwaako walala mu Bayibuli, nti Yesu yakunŋŋanya bonna abanunule nabatwaala mu ggulu gyebalina okubeera emirembe gyonna. Ekyo kyatukawo, ng'amaze okubawa obulokozi okuyita ku Musalaba. Yesu yaleeta Yibulayimu, Yoswa, Dawudi, Danyeri, Lazaaro n'omubbi nabuli muntu yenna eyali yaweebwa obutukirivu olw'okukkiriza kwabwe, n'abajja mu magombe okubatwaala mu kifo kyaabwe ekiggya.\nBino byonna kwekugamba nti Bayibuli tetulaga kki Yesu kyeyakola mu nnaku esatu zeyamala ng'afudde. Kyetusobola okugamba kiri nti, yakola ebintu bibiri; Yagumya abaana ba Katonda abali bawuumula era nabatwaala mu kifo eky'oluberera, era yalangirira obuwanguzi bwe eri bamalayika abagwa abali mu komera. Kyetumanyi kiri nti Yesu yali tawa muntu yenna mukisa gwa kubiri ogw'okulokoka. Tulamulwa nga tumaze okufa (Abaebbulaniya 9:27), wabula ssi mukisa gwa kubiri ogw'obulokozi. Era Yesu yali tabonabona mu geyeena. Emirimu gye egy'okununula abonoonyi gyagweera ku musaalaba.


Bukedde Online - Nze Bad Black ssinga nnali nkola bya bwereere nandisuze mu kalina ng'eno?\nNze Bad Black ssinga nnali nkola bya bwereere nandisuze mu kalina ng'eno?\nKemi Sera afunye embeera enzibu: Ayogera e...\nBAD BLACK akalambidde ku ky’okumusasula ssente z’akalango ka corona. Agamba nti ssinga abadde akolera bitole bya mmere oba kale iyite eby’obwereere ssinga tasula mu maka ag’ebbeeyi g’alimu.\nBad Black n'amakaage\n"Njagala okutegeeza minisita w'eby'obulamu n'abalala be kikwatako nti nze Shanitah Namuyimbwa amanyiddwa nga Bad Black si nze Charity okukola eby'obwereere nga bwe bagamba. Buli omu akimanyi nti Bad Black ndi mukyala mukakaalukanyi era okutuuka wendi ne bye nnina mbadde nkola era sikolerangako bya bwereere"\nBlack okwogera bino yabadde mu maka mwasula ag'ebbeeyi agasangibwa e Butabika okuliraana eddwaaliro ly'e Butabika ku Mmande ng'ayanukula aba minisitule abagamba nti akalango akakubiriza abakyala banneekolera gyange okwewala abavuzi ba ttuleera n'ebimmotoka by'amaguzi ebirala mu kaweefube w'okulwanyisa coronavirus yakola ka bwereere mu nkola eya mwoyo gwa ggwanga era tasuubirwa kusasulwa ssente yonna.\nBlack eyabadde ne bannamateeka be okuli; Robert Rutaro Muhairwe, Asuman Matovu ne Joy Daphne Ndegemo aba Musangala Advocates & Solicitors yagambye nti si waakutuula okutuusa nga bamuwadde obukadde 500 z'ayagala bamusasule ne ssente endala obukadde 50 olw'ebyo Kasalabecca by'ayiseemu.\nEddiiro ly'ennyumba ya Bad Black\nAgamba yakola obulango bwa mirundi ebiri okuli aka masiki nga kano ke k'obwereere kyokka ak'okukubiriza abakyala banneekolera gyange kaali ka kusasulwa era ku kano baamusuubiza n'okumutwala ewa pulezidenti ng'akulira abakyala bano bamunoonyeze n'obululu kubanga alina abagoberezi abasuuka mu bukadde 2.\nOno yatuuse n'okulaga ebyambalo by'ekibiina kya NRM okuli; essaati n'enkofi ira by'agamba nti oluvannyuma lwa Tendo Renox Kisembo owa Precision media okumutuukirira n'amusomera ddiiru eno, yamutwala ew'omuwanika wa NRM, Rose Namayanja eyamuwa engoye zino era ne bamusuubiza nti by'ajja okwambala nga bamutwala ewa Pulezidenti Museveni.\nOno agamba nti ku lwa Gavumenti yeesiga abantu bonna abamutuukirira y'ensonga lwaki teyakola nabo ndagaano ya buwandiike.\nBannamateeka be nga bakulembeddwa, Robert Rutaro Muhairwe baategeezezza nga bwe bamaze okuwandiikira buli gwe kikwatako mu nsonga eno era balindiridde kulaba ng'omutu waabwe asasulwa.\n"Black si mulalu okumala g'ogera nti baamusuubiza okumusasula, bameka abavuddeyo ne boogera nga Black?\nBad Black ng'ali ne bannamateeka be\nBad Black era asaba gavumenti emuwe Fuso z'ebijanjaalo n'akawunga ze bamusuubiza okuwa abakyala b'akulembera kubanga nabo bamuli bubi era balowooza yabirya.\nAMAKA GA BAD BLACK\nGgoloofa eno kw'okomya amaaso Black agamba Omuzungu taata wa bbebi we ye yagamugulira ng'amuzaalidde.\nBlack amaze ebbanga mu bulamu obw'okweyiiya okuva lwe yayawukana n'eyali muganzi we David Greenhalgh eyali amugulidde amaka e Munyonyo kyokka bwe baayawukana n'agatunda.\nMmotoka ezisimba ku nguudo z'omu Kampala zaakuggyibwako


Katikkiro Mayiga atongozza eng’oma Ggwangamujje okulwanyisa Covid-19 - StaDailyNews\nHome Amawulire AGAFA E MENGO Katikkiro Mayiga atongozza eng’oma Ggwangamujje okulwanyisa Covid-19\nKatikkiro Mayiga atongozza eng’oma Ggwangamujje okulwanyisa Covid-19\nOkusinziira ku Katikkiro Mayiga, ekisinga okutta bantu mu bulwadde buno kwe kuba nti obulwadde buno bwetooloddwa obutamanya era abantu n’ebintu ebyandibayambye babyesammula nga balowooza nti birimu akabi.\nKatikkiro Charles Peter Mayiga atongozza eng’oma Ggwangamujje egenda okukubwa Abaami ba Kabaka mu nteekateeka y’okukunga abantu ba Beene wonna mu Buganda okusitukiramu balwanyise ekirwadde kya Ssennyiga Corona era n’asaba Abaami okukulemberamu olutalo luno.\nEnteekateeka eno ebadde mu Bulange- Mmengo ku Lwokusatu era Mukuumaddamula asinzidde wano n’asaba abantu okumanya akabi akali mu bulwadde buno obwa Lumiimamawuggwe.\n“Kambabuulire empologoma eyatulumba ye Lumiimamawuggwe, etusensera, etulya tetulaba era tetutegedde kuba ffenna abali wano tusobola okuba nga tulina obulwadde nga tetumanyi, ayinza okuba mu ngalo, leka kwekwata mu nnyindo, mu maaso, mu mimwa. Akabi kajja tulina okutegeeza ensi nti empologoma ezze naye bwe weerwanako ogiwona naye bwe weekwata ku maaso ekulya.”\nKamalabyonna Mayiga agamba nti mu buli mbeera, eggwanga lirina okusoosowaza ebyobulamu era n’asaba Abaami ba Kabaka okukulemberamu olutalo ku Lumiimamawuggwe nga Beene bwe yalagira.\nMayiga asiimye aba Dreamline Products olw’obuyiiya mu kusaasaanya amawulire agakwata ku Sennyiga Corona kuba okuva edda obuyiiya bw’eng’oma omwali Saagalaagalamidde, Ggwangamujje n’endala, zaayambanga nnyo okutumbula embeera z’abantu n’okubakuuma.\n“Mu Mirembe egyayita abalya ensi baali abo abalina ffeeza ne zzaabu, ekiseera ne kijja ng’abalina amatwale nga Bungereza. Ekiseera ne kituuka nga abalina amafuta be baliwo naye batugamba nti, oyo agenda okulya ensi mu biseera eby’omu maaso y’oyo ategedde ebyempuliziganya era atambula n’okumanya.” Owek. Mayiga bw’alambuludde.\nMu ngeri yeemu ku mukolo guno, Obwakabaka buyingidde mu ndagaano n’aba Dreamline Products nga ku lwa Buganda, Owek. Hajji Amisi Kakomo y’ataddeko omukono ate Kenneth Mulondo n’assaako ku lwa Dreamline Products.\nMinisita omubeezi ow’ebyamawulire ne tekinologiya mu gavumenti eyaawakati, Owek. Joyce Nabbosa Ssebuggwawo asinzidde wano n’asaba abasomesa beegemese kisobozese okwanguyiza gavumenti okukola enteekateeka z’okuggulawo amasomero era n’asaba abantu okwekuuma ekirwadde kino.\nOmukungu wa Dreamline Products, Mw. Kenneth Mulondo ategeezezza nti basinzidde ku bukulu bw’eng’oma ne bakkiriza nti esobola okukunga abantu okusobola okulwanyisa Ssenyiga Corona.\nMu nteekateeka eno, eng’oma eno yaakukubibwa okukubiriza abantu okukola, okuteeka mu nkola ebiragiro by’abasawo ku kulwanyisa Ssenyiga corona nga mu bino kuliko; okunaaba mu ngalo, okwambala obukookolo, okwewa amabanga n’ebirala.\nPrevious articleOmulangira Wasajja akuutidde ababaka ku nsonga z’ettaka\nNext articleFull Speech: Museveni ‘s directives on schools, places of worship, bars and music concerts


Omubaka Nabilah ali ku ndiri: Famire ye eyogedde ekimuluma\nABOOLUGANDA lw’omubaka wa Kampala omukazi, Nabirah Naggayi Ssempala bagambye nti beeraliikirivu olw’embeera ye eyeeyongedde okwonooneka.\nBategeezezza nti kati abasawo basazeewo alongoosebwe okusobola okutaasa obulamu bwe.\nNabilah yatwalibwa mu ddwaaliro lya Sturgeon Hospital Alberta e Canada ku Lwomukaaga.\nMohles Kalule Sseggulu, mwannyina yategeezezza Bukedde eggulo nti kati e Canada, Nabilah awezezzaayo wiiki bbiri ng’ajjanjabwa.\nWaliwo abagamba nti Nabilah okutwalibwa mu ddwaaliro yakikola kwetegula kalulu akaakubwa mu Palamenti ku tteeka eriggyawo ekkomo ku myaka gya Pulezidenti kyokka Kalule yagambye nti abo babatwala ng’abakudaalira mu bulamu bwa mwannyinaabwe.\nBwe yabuuziddwa lwaki yagendera mu kiseera we baayisiza etteeka lino, Kalule n’annyonnyola nti: Obulwadde bwamukwata ku Mmande mu wiiki mwe yali asuubirira etteeka okuleetebwa.\nYasalawo awalirize okusobola okubeerawo ng’okukuba akalulu kukolebwa alyoke agende ajjanjabibwe kyokka ku Lwokutaano lwe lyalina okwanjulibwa ne litaleetebwa ne bongezaayo.\nEbyembi, obulwadde bweyongera nga takyasobola wadde okutambula nga n’ebigambo abaka bibake, famire n’esalawo agende afune obujjanjabi.\n“Twasalawo okumutwalako e Nakasero Hospital kyokka ng’embeera eyongera kutabuka era ku Lwomukaaga enteekateeka ne zikolebwa ezimwongerayo e Canada,” bw’agattako.\nYagambye nti omubaka abadde n’ekizibu mu lubuto ng’atawaanyizibwa enseke n’endira era abadde aludde nga bamujjanjabira e Canada mu ddwaaliro ly’alimu kati, buli mbeera lw’ebadde etabuka ennyo.\nYagambye nti baali baamulagira okuddayo ng’omwaka oguwedde tegunnaggwaako, kyokka n’asigala ng’awaliriza okutuusa ekizibu lwe kyasajjuse.\nAte Joseph Kasule, omwogezi wa Nabilah yagambye nti abasawo baasazeewo alongoosebwe nga January 15 omwaka guno kubanga ekizibu kibadde kikuze.\nYategeezezza nti okumuwa obudde obuwanvu okutuusa lw’anaalongoosebwa, baabannyonnyodde nti omubiri gulina okuweebwa obudde okusaka amaanyi era ekiseera kino embeera ye yeeraliikiriza wabula abasawo baabagumizza nti bakola ekisoboka era basuubira nti waakutereera nga bamaze okumulongoosa.\nKyokka abamu ku bannabyabufuzi ku ludda oluvuganya Gavumenti bakyalimu akakunkuna nga bagamba nti engeri gy’abadde atera okulabika olumu ng’ayogera bulungi n’aba NRM, kyandiba nga yasobeddwa okusalawo oba alonda ‘NO’ oba ‘YES’ ku ssaawa y’okuyisa etteeka eriggyawo ekkomo ku myaka mu lutuula olwaliwo ku Lwokuna nga December 20, 2017.\nWaliwo ababaka abatunuulirwa ng’abali ku ludda oluvuganya gavumenti abeewuunyisa bannaabwe nga bawagidde ekkomo liveewo nga mu bano mwalimu Beatrice Anywar (Maama Mabira) ne Anita Among.\nNabirah teyaliiwo ng’ababaka bakuba akalulu era ensonga eyaweebwa ya bulwadde okufaananako n’omubaka wa Bukomansimbi North Deogratius Kiyingi eyalaga nti mulwadde kyokka ab’oludda oluvuganya abamu ne bakissaawo nti engeri mukazi we Florence Nakiwala gy’ali Minisita mu gavumenti (avunaanyizibwa ku bavubuka n’abaana) ate ng’abadde awagira ‘ekwatibweko,’ yeesanze mu kaseera akazibu.\nWabula mu kwanukula abalina endowooza nti Nabilah alina kye yeewala, mwannyina Mohles Sseggulu Kalule yakangudde ku ddoboozi nga bw’alaga okunyolwa nti:\nAboogera ebyo ndowooza tebalwalangako oba okulwaza!\nOmuntu alwala n’atasobola wadde okutegeera omuntu amuli mu maaso, bw’omwogerako ebyo obeera mubi nnyo. Omubaka mulwadde nnyo era bategeka kumulongoosa. Mu kiseera kino yeetaaga nnyo essaala zaffe okusinga okwogera ebitaliiko mutwe na magulu.”


Bukedde Online - Nnaalongo ansuulidde abalongo\nOmulenzi wange yaba ki?\nKitundu ki ku mukazi ekisumulula ag’emugga?...\nNNAALONGO yasooka n’agaana okuzaala ng’embuto azifuna bw’azigyamu kyokka olw’abalongo lwo namuteeka ku nninga n’aluzaala era olwabazadde n’abansuulira nga ba myezi mukaaga. Nze Ivan Kiganda 25, mbeera Seeta Mukono.\nNnali nkola gwa kondakita lwakuba ekiseera kyatuuka omulimu guno ne guggwawo.\nMu kukola omulimu guno, mwe nnasisinkana nnaalongo wange Slyvia, gwe mbadde maze naye emyaka ebiri nga namusanga mu wooteeri emu gye nnalyanga ekyemisana mu bitundu by’e Seeta.\nEno gye nnamwegombera ne mutwala awaka anfumbire era bwe nakimutegeeza, yakkiriza afuuke mukyala wange.\nTwali twakamala emyezi nga ena n’afuna olubuto olwasooka ne luvaamu naye nga sikakasa oba lwavaamu lwokka.\nYaddamu n’afuna olwokubiri nalwo ne luvaamu awo ne mutabukira ne mugamba nti ‘bw’oba toyagala kunzaalira sijja kukusobola kyokka n’ankakasa nti zivaamu zokka.\nNga wayise ebbanga, yafuna olubuto olwokusatu era ku luno ne muteekako eriiso ejjogi okulaba nga taddamu kuggyamu lubuto lwange okutuusa bwe yatuuka okuzaala ne musindika ewa maama we, e Jinja gye yazaalira.\nBwe waayita emyezi 2, ng’amalirizza okuzaala, yakomawo awaka kyokka bwe yadda yantegeeza nti ku balongo be yazadde Babirye ne Kato ayagalako Kato yekka, Babirye tamwagala kuba bw’amutunuulira alaba ekikula ky’omwana be bayita banakalanga era tasobola kukkiriza kukuza mwana gw’amanyidde ddala nti Nakalanga.\nYagamba nti agenda kufuna engeri gy’amweggyako oba okumugaba.\nWadde ebyo yabyogera, nalowooza nti osanga yali asaaga kyokka nga yali akitegeeza.\nEbbanga lye yamalawo, nga Babirye amwogerako bubi era n’agamba nga bw’ajja okumutuusaako obulabe atambule agende.\nLumu mba siriwo, nagenda okudda awaka nga Nnaalongo agenze ng’abaana abalese mu nju naye era nga Babirye amutuusizaako ebisago era simanyi oba yali ayagala kuleka ng’amusse anti yaleka amumenye omukono.\nNagezaako okumunoonya ne hhenda ne ku poliisi eyannyamba ne tumukwata.\nBaamuwa bondi ne bamulagira akomewo ajjanjabe abaana naye saddamu kumulabako kati myezi 2 bukya ansuulira baana.\nAbaana beetaaga okuyonsa naye simanyi kyakukola kuba n’omulimu sikyalina kuba n’abaana sirina gwembalekera.\nNsaba alina engeri yonna gy’asobola okunyamba akube ku 0757666919 mu mannya ga Cate Nalubowa oba 0757441070 mu Paul Kitandwe.


Bano Abantu Balamu? – ababaka\nHome Topic Bano Abantu Balamu?\nHome › Forums › Meeting Greeting & News Reports › Omw Africa / The African › Bano Abantu Balamu?\nThis topic has 1 reply, 2 voices, and was last updated 1 week, 1 day ago by Stoopay Stoopay.\nOctober 28, 2009 at 10:57 pm #19096\nAbantu bano balamu? Bateka batya ebifananyi bwebiti mu mauwlire?bona abakola mu mawulire ga Banyankole Nabanarwanda bonna bagala kusiba mayiisa.\nOmuko Ogusooka Leero mu Bukedde Lead Story Bamunywesezza ebiragala ne bamusobyako\nBya fred mutyaba ne philp kimera\nABAVUBUKA baanwesezza omuwala ebiragala n’awunga ne bamusobyako. Kyokka erimu ku gavubuka gano, nalyo ebiragala byaliwunzizza ne balisanga nga livuyiza okumpi n’awaabadde omuwala.\nOmuwala (amannya galekeddwa) abeera mu Kikaaya Zone A e Kanyanya. Omuwala ono abeera wa mukungu akolera mu palamenti (naye amannya tugalese).\nOmuwala yabadde mu sikaati nzirugavu ne bulawuzi. Yabadde aggyiddwamu akawale k’omunda nga bamubambye nga yenna asaabaanye enkwaso mu bitundu by’ekyama. Ssapatu ze zaabadde kumpi n’akawale. Yabadde mu kasiko, mu bbanga lya miita nga 30 okuva ku kkubo kyokka nga taliimu wadde akategeera.\nAbantu abaabadde bayita mu kkubo ku ssaawa nga 4:30 ez’ekiro baawulidde enswagiro mu nsiko, kwe kutemya ku batuuze ne bafuna ttooci okugenda okulaba ekiguddewo.\nAbavubuka badduse, kyokka omu kubo alabika ebiragala bye baawadde omuwala naye byamutamiizizza n’asigalawo era we baamusanze.\nBaamukubye, ebiragala ne bimuggwaako n’agamba nti omuwala baabadde bamuwadde walagi.\nAbatuuze baagambye nti omuwala yabadde acuuma omwenge nga kirabika abaamusobezzaako baasoose kunywa naye mwenge. Omuwala yatwaliddwa mu kalwaliro k’omu kitundu n’ajjanjabibwa. Omuvubuka yatwaliddwa avunaanyzibwa ku byokwerinda agambibwa nti yamututte ku poliisi. Kyokka poliisi y’omu kitundu, omusango tegwatuusiddwayo.\nBaagambye nti guno mulundi gwakubiri ng’omuwala ono asobezebwako. Gye buvuddeko yagenda mu kinyumu n’abaako abavubuka abaamugulira omwenge oluvannyuma ne bamusobyako bwe baamukyamya mu nsiko nga bamuwerekera okuddayo eka.\nAtwala poliisi ya Universal evunaanyizibwa ku kifo kino, Grace Mutono, yategeezezza nti omusango guno tebaagututteyo. Kyokka mu kitundu kino mulimu poliisi endala okuli Komamboga ne Kanyanya, kyokka nayo Bukedde yategeezeddwa nti tewali yatutteyo lipoota eyo.\nMu kitundu ky’ kimu, omuvubuka Frank Bihangana yakwata omusipi gw’emmotoka n’atuga muganziwe Sylvia Komugisha bwe yamuteebereza okwagala omuvubuka omulala.\nOctober 29, 2009 at 1:24 am #25481\nEkintu kimu abantu bonna Abaganda kyebalina okumanya nti bano ba lwa nyakitara bajja kusanyaawo Buganda nobuwangwa bwaabwe bwonna era olwokuba tebalina kyamagezi kyebawa bantu yensonga lwaaki banoonyaayo byesittazza, bya kitemu ,bya bukaba ate olwokuba amawulire gano ga mukulembeze kyoova olaba nti abantu nebwebagakubira enduulu tegalekeraawo byakigwenyufu byebawandiikamu . singa kyaali nti Abaganda bebaali bakola ekintu ekitasanyusa gavument ya m7 tekyandisuzeewo wadde nnaku bbiri.\nBano bonna ababireeta betaaga kukuba mu kooti , era mukama waabwe bwaliba asiba obugugu bwe, nabo basibanga naye, kuba bajja kuvunaanwa bwo obujulizi webuli ,\nEra olwokuba bakimanyi nti kyebakola kikyaamu kyebava babissa mumawulire ge bavunudde mu luganda lwokka notobisanga mu ga luzungu oba age nnimi endala , naye buli kintu kibaako ekkomo


Bukedde Online - Engeri abagezigezi gye bakozesezza okukyala kwa Paapa Francis okulya ssente ez’amangu mu batuuze e Kira\nEngeri abagezigezi gye bakozesezza okukyala kwa Paapa Francis okulya ssente ez’amangu mu batuuze e Kira\nAbaagala Obwakabaka bwe mulonda Mbabazi oba...\nOMUMBEJJA NKINZI: Afudde afumba mmere mu...\nEGGOMBOLOLA ya Kira eyasuumusiddwa gye buvuddeko okutuuka ku ddaala lya munisipaali yeetegekera okukyala kwa Paapa Francis mu November w’omwaka guno.\nKira Town Council yeetegekera okukyala kwa Paapa Francis mu November w’omwaka guno. Buli wamu wayooyootebwa naye KALONDOOZI WA BUKEDDE alaze engeri abagezigezi gye bakozesezza okukyala kwa Paapa okulya ssente ez’amangu mu batuuze\nWonna bayooyoota, bazimba enguudo n’emifulejje, wabula abatuuze basula ku tebuukye. Beeraliikirivu olw’abakwatisa amateeka okuva ku kitebe ky’eggombolola okuboonoonera ebyabwe nga babagobaganya nga beerimbise mu kikolwa ky’okuyonja ebyalo okwetegekera Paapa.\nBangi bagamba nti gye buvuddeko, baafuna obubaka okuva mu bassentebe b’ebyalo naddala mu muluka gw’e Kyaliwajjala nti baakugobwa bwe batagondera biragiro biggya eby’okuyooyoota ebitundu!\nNga September 15, 2015, Haji Yunus Kakande, omuwandiisi wa Pulezidenti ow'ekyama, yawandiikira KCCA ne Kira Town Council ekiwandiiko ng'abajjukiza okulongoosa ekibuga nga beetegekera okukyala kwa Paapa Francis.\nAbatuuze b'e Kyaliwajjala beekalakasizza lwa Kkanso kubazimbisa bizimbe byabwe\nMu bbaluwa eno, yalambika nti kyamugaso nnyo Kira Town Council okusomesa abantu ku kibuga nga bwe bakyagala, n’oluvannyuma abalina ebizimbe mu kitundu balagirwe okusiiga ebizimbe byabwe langi n'okuteekawo ekintu ekiri ku mulembe we balina okuteeka kasasiro mu maaso g’ekizimbe.\nNg’ebbaluwa tennawandiikibwa, nga August 27, 2015, ateekerateekera Kira Town Council, Uthman Ssebadduka yawandiikira abantu abalina ebizimbe ebiri mu mbeera embi, omuli ebirina langi eddugala okulaba nga babirongoosa mangu. Yabawa ennaku 28 nga tebazzeemu kulabulwa era singa balemwa, byakumenyebwa.\nYaddamu n’abawandiika ebbaluwa endala ng’abajjukiza, wabula ku luno mu bbaluwa yawagikamu n’abalina obuyumba bwa kiyosiki n’ebiyumba ebirala ebitali mu mateeka wamu n'abakolera mu bifo ebitali mu luguudo, n’okuteeka peeva buli omu mu maaso g’ennyumba oba ekizimba kye okutuuka ku luguudo. Bino byalina kukolebwa mu nnaku musanvu zokka!\nCharles Ssessanga, omutuuze w’e Namugongo yeemulugunya olw’okumugobaganya w’akolera.\n“Kira Town Council yasooka n’eyisa ekiragiro nti twongezeeyo bizinensi zaffe obunene bwa mmita 15 okuva mu luguudo wakati.\nBizinensi twazimenya ne tuzongeza emabega kyokka kati yatuwadde ekiwandiiko nga September 23, 2015 nga batugamba bizinensi zonna eziri mu luggya lwaffe tuizimenyerewo ddala ate tuluteekemu peeva. Ku nfuna yaffe, okutuwa ennaku musanvu ate ng’otaddemu akakwakkulizo k’okutumenya liba ffugabbi,” Ssessanga bwe yagambye.\nCissy Nakanwagi, kansala omukyala atwala omuluka gwa Kyaliwajjala agamba nti ekitundu kya UNRA bakkaanya n’abatuuze ne bakivaamu, abantu ne beeyongerayo obugazi bwe baabagamba era UNRA n’ebeebaza.\nEttaka lya UNRA liva ku kkubo eriva e Kireka ne likkirira n’ekkubo ly’e Namugongo okuituuka e Seeta n’okweyongerayo. Lino eridda e Kira okuva e Kyaliwajjala lyava mu bibanja by’abantu kutegeeragana.\nPoliisi ng'ezikiriza omuliro abatuuze be Kyaliwajjala gwe baakumye mu kwekalakaasa\nTwagamba Town Clerk Sebadduka ayogere n’abantu nga boogera ku ky’okusengula akatale k’e Kyaliwajjala abakkirizise, n’alemwa ng’atya kubanga yasindika abaami be ab’emiruka ne babaggyangako empooza okuva ku 10,000/- ne 30,000/- okumala emyaka ebiri miramba.\nSsente babadde bazisasula okusinziira ku buli omu ky’akola. Kino kyakoma mu April w’omwaka oguwedde, kati batya okunnyonnyola abantu be baggyangako empooza nti balina okumenya bizinensi zaabwe,” kansala Nakanwagi bwe yagambye.\nAgamba nti akatale k’e Kyaliwajjala kabadde mu bajeti za kanso zonna.\n“Okusooka twali tusazeewo akatale kafunirwe ettaka era ne tusaba Namasole eyafa Rebecca ettaka lya bukadde 135 nga lya yiika bbiri n’akkiriza era ne kiyisibwa mu kanso naye tekyakolebwa okutuusa lwe yafa.\n‘Mulina okusiiga langi n’okukola peeva – Kanso\nABATUUZE batandise okuzimba obutale obwabwe era Kira Town Council buno bw’eyagala okufuula omugano esengule abantu badde emwo yo efunemu ssente eziwera.\nEkitundu mwe baagala okusengulira akatale mu Kimbejja, kifo kyakusulwamu era tuli mu bweraliikirivu nti bajja kutaataaganyizibwa. We bagamba okussa peevumenti ttaka lya UNRA we yasengula edda abantu, yo UNRA tesobola kubyekolerako?,” kansala Nakanwagi bwe yabuuzizza.\nSamuel Kabinga, ayagala okwesimbawo ku bwakansala bwa LC5 mu Namugongo divizoni, yagambye nti abantu tebabawadde budde bumala kwetereeza ate nga tebasomeseddwa ku kigenda mu maaso mu ggwanga ng’ebbaluwa eyava mu ofiisi ya Pulezidenti bw’ennyonnyola.\nRichard Kiyengo, kansala akiikirira omuluka gw’e Kirinnya ku ggombolola e Kira, yagambye nti eby’okugobaganya abantu bbo tebaabiteesangako mu kanso era ababikola babikola ku lwabwe.\nTown Clerk wa Kira, Uthman Ssebadduka yagambye: Abantu babeere bakkakkamu kubanga ebiragiro byavudde waggulu nga birina okugonderwa. Kye tukola kiri mu mateeka naye omuwabuzi wa Pulezidenti abeera mu kitundu kyaffe, Muky. Resty Nakayenga Kiguli y’agenda awubisa abantu nti tebavaawo ate ng’ekiragiro era kyavudde mu ofiisi ya Pulezidenti okulongoosa n’okunyiriza ekibuga olw’okujja kwa Paapa.\nFr. Joseph Mukasa Muwonge, akwanaganya ensonga z’Abajulizi mu ssaza ekkulu erya Kampala yategeezezza nti bali mu ssanyu era beesunga Paapa Francis nti era w’anaatuukira omwezi ogujja nga Namugongo yenna amaze okuyooyootebwa.\nEbigenda okukolwako, kwe kuli okusengula akatale k’e Kyaliwajjala kubanga kali mu kkubo; okukaka abantu okusiiga langi ebizimbe byabwe ebiddugala, n’okuteeka peeva mu maaso g’amayumba gaabwe, okuggya obuyumba obwa kiyosiki ku makubo, n’okugaana abantu okukolera ku makubo ebintu ebikyafuwaza ekibuga ng’okwokerako kasooli, cipusi, capati n’embizzi!\nOmutuuze Paul Bukenya agamba nti Kira Town Council tabayambye kubanga Gavumenti yabawa ssente ez’okukulaakulanya ekitundu obukadde 800 baweereko n’embalirira kyokka kati abakulembeze bakaka abantu okussa peeva mu nzigya zaabwe awagtali kuyambibwako.\nMoses Kayondo, ssentebe w’akatale k’e Kyaliwajjala akagenda okusengulwa agamba nti kaliko ffuuti 100 ku 100, nga mulimu abasuubuzi 210.\n“Kanso yampadde ebbaluwa okuggyawo akatale kano sso ng’ettaka lyange. Bangoba ng’ate nnina pulaani okukazimba okusimbawo. Waliwo n’akatale k’engoye mu luguudo wakati ko tebannakagobawo ekitegeeza nti mulimu ebyobufuzi,” Kayondo bwe yagambye.\nAteekerateekera ekibuga kya Kira, Geoffrey Kato yategeezezza nti okuva Gavumenti lwe yafuula Namugongo ekifo eky’obulambuzi baabawa amabaluwa beetereeze.\n“Olw’omugenyi ow’ekitiibwa gwe tugenda okukyaza mu kitundu tulina okuteeka ekifo ku mulembe era y’enkulaakulana okujja mu kitundu,” bwe yagambye.\nWabula Resty Kiguli, omuwabuzi wa Pulezidenti kino yakiwakanyizza n’agamba nti emitendera kanso gy’eyiseemu si mituufu, yandisoose kusomesa bantu ku kye baagala sso si kuyisa bizindaalo nga balangirira.\nRDC wa Kasangati, Hagira Namagogo yabagumizza nti tewali agenda kugobwa kubanga Gavumenti yawa abantu eddembe ly’okwekolera.\nYategeezezza nti abatuuze bamulaze lisiiti kwe basasulira emisolo ku kanso n’agamba nti kitegeeza nti bamanyiddwa era talaba nsonga lwaki basengulwa kubanga n’omwavu abeera n’awawe.


TUZZE twogera ku minnyo n'enjazi ez'enjawulo okugeza olwazi oluvaamu omunnyo gwa Diatomite olusangibwa e Pakwach, omunnyo gwa Himalayan, ogwa Epsom n'emirala nga giyamba abantu n'ebirime.\nLeero ka twogere ku munnyo ogwa ‘Borax' nga guno gukola ku bantu n'ebirime. Ekimu ku bisinga okutawaanya abantu ye kiwotoka akwata ebirime eby'enjawulo okuli: ennyaanya, ebitooke, emmwaanyi, entula, kaamulali, obutunda n'ebirala.\nBorax atta ebiwuka ebirabika n'ebitalabika ate mwattu nga talina bulabe eri abantu wadde obutonde bw'ensi ekijja okukuyamba Bannayuganda okutunda ku katale k'ensi yonna abagula ebintu ebitaliimu ddagala lya butwa.\nOmunnyo guno gulimu ekirungo kya ‘Boron' ekiyamba okutta obuwuka obuleeta kiwotokwa n'okugoba ekikome.\nOmunnyo guno guyamba okwongera amaanyi mu kirime ne kisobola okuwunya obuwoowo obugoba obuwuka ssinga oba ofuuuyidde ekijiiko kimu mu liita 20 ez'amazzi. Fuuyira buli luvannyuma lwa wiiki.\nAtta obusirihhanyi obulya ebitooke ‘Nematodes' ssingaomufuuyira mu bitooke.\nTakoma ku birime, enkoko n'ente bisumbuyibwa ebiwuka ezibiremesa okugejja obulungi. Mu mbeera eno oteeka ekijiiko kya Borax mu liita 20 ez'amazzi n'owa enkoko zo.\nAyamba amasannyalaze okugaggya mu nte, ssinga oziwa ekijiiko kimu mu liita 20 n'eremwa okukola obutwa mu nnyingo obuyinza okuzireetera okulemala.\nBorax akola ku bantu l Alwanyisa akawuka aka ‘Propioni bacterium' akaleeta embalabe bw'akatta olwo olususu nga lutereera. Ekijiiko kimu okitabula mu liita y'amazzi agabuguma n'onaaba mu maaso. Naawe amyuka amaaso kola kye kimu.\nEnsaano ya Borax bw'ogigatta mu butto w'ennazi ne weesiiga mu mpataanya z'ebigere akuvumula kabootongo.\nEbigere ebiriko oluwere oba obulwadde obulala, naawe asobola okukuyamba. l Ku bakyala avumula endwadde ya kandida ne yinfekisoni ze batera okufunira mu binaabiro naye basobola okumukozesa okweyonja mu bitundu by'ekyama.\nKyokka n'abalina kaabuyonjo naddala zino ez'amazzi osobola okumuteekamu n'atta obuwuka.\nAyamba okuggya ekisu mu ngoye, ky'ova olaba abamu bamanyi okumuteeka mu sabbuuni lwakuba owaabwe taba wa butonde abeera mukolerere.\nMukozese ne mu kukuuba ebintu tajja kuba na bulabe bwonna nga bw'olaba ku bintu ebirala eby'obuwaya bye boozesa ebintu oba essefuliya.\nAtta obuwuka obuleeta oluwumu n'olususu okukusiiwa ate n'okutta obuwuka obukusiiwa. N'abantu abasiiyibwa amazzi oba sabbuuni okubabutula n'okubayubula engalo ajja kukuyamba.\nBorax ssinga omuteeka mu mazzi akuyamba okugonza sabbuuni n'obeera ng'okozesa sabbuuni mutono ng'oyoza.\nAtta ebiwuka mu maka okugeza ebiyenje n'ebirala. Era mu kumugula olina okusooka okukakasa nti, gw'oguze wa butonde so si mukolerere kubanga emigaso gye twogeddeko waggulu atali wa butonde tajja kugikola.


Ebyobuwangwa (Culture) - Wikipedia\nEby’obuwangwa (culture) .Abantu abaasooka babeeranga wamu mu Buwangwa bwabwe era abantu okubeera awamu mu buwangwa bwabwe ye yali engeri y’okukolagana eyasooka.\nOmuntu w’obuwangwa teyalina ngabanya mu mirimu ya manyi ate nga ne tekinolgiya gweyakozesanga yali wa wansi nnyo ekyaviirako okuba nti ebikolebwa byali bitono era nga n’omutindo gwabyo gwa wansi.\nBuli buwangwa mu lubu lw’omuntu buba n’ebyobuwangwa obweyolekera mu lulimi, kitondekabirungi (art), kkala y’olususu, obuwangwa, enzikiriza, enteekateeka z’entalo, sayansi ne tekinologiya ow’engeri emu oba endala.\nOlulimi lweyolekera mu kwogera, okusoma n’okuluwandiika. Essomo ly’olulimi liyitibwa kalinnimi (linguistics). Waliwo ennimi 3,700 ezogerebwa okwetolola ensi. Olulimi olusinga okwogerwa abantu b’obuwangwa bwalwo abanji lukyayina kyokka olusinga okwogerwa abantu ab’enjawaulo mu ensi yonna Lungereza. Wano mu Uganda oluganda lwe lusinga okwogerwa abantu abanji ate mu Afirika ey’Obuvanjuba Luswayiri.\nii)\tKitondekabirungi (art).\nKitondekabirungi abaddewo ebbanga lyonna omuntu ly’abaddewo. Kitondekabirungi mulimu ebisiige, ebiwoole, ebifaananyi, emiziki, ennyimba, ebikozesebwa eby’emiziki, nyukutologia (literature) omuli ebitabo, ebitontome, ebikokyo, engero, n’ebirala.\niii)\tKkala y’olususu n’obuwangwa. Abantu bawukana okuyita mu kkala y’olususu n’obuwangwa (race and ethnicity).\niv)\tEddiini n’enzikiriza. Eddiini kuba kukkiriza mu kubaawo kw’oyo asukkulumye ku bw’omuntu. Entabaganya gy’ekoma okukola okunoonyereza n’okuyitimuka mu sayansi n’okutegeera ekibeezaawo obwengula gy’ekoma okukiraba nti ddala waliwo kagezimunyu omu avunaanyizibwa ku buli kitonde olw’engeri obwengula na buli kitonde gye kisengekeddwaamu mu kibalo egya waggulu ekisukkulumye. Abatanaba kumanya kibalo kibezaawo bwengula be bakkiririza mu bukatonde obw’enjawulo kubanga baba tebannalaba bumu bwa nsengeka ya bwengula.\nv)\tSayansi ne tekinologia. Tekinologia kikwata ku bintu ebikolebwa abantu okubayamba okukola. Sayansi kikwata ku kutegeera engeri obwengula na buli ekibulimu gye kikola. Okusooka tekinologia yali nga mu ngeri nnyangu nnyo era awataali kuwandiika yatambuzibwanga kwogera, kyokka okuwandiika bwe kwavumbulwa, obunyukufu (literacy) ne butandika era kino kyayamba sayansi ne tekinologia okukulaakulana amangu. Olw’embeera ez’enjawulo abantu ze babeeramu, sayansi ne tekinologia mu ntabaganya ez’enjawulo tebiri kumusinji gwe gumu; obuwangwa obumu bukyaali wansi nnyo mu tekinologia ate obulala bugenze wala nnyo.\nvi)\tEntalo. Okulwana entalo nakyo kintu kya byabuwangwa. Buli buwangwa bwalinanga enteekateeka z’okutabaala abulala okusooka nga bukozesa miggo, mayinja, nvumuulo, butida, n’amafumu. Ennaku zino sayansi okulaakulanyizza ennwana y’entalo. Kati waliwo emundu eziyitibwa emigemera , bomu ya atomu n’eya nyukiria. Kyokka olw’okuba abantu baatirimbulanga abalala awatali kutaliza, Ekibiina ky’Amawanga Amagatte okuva mu 1945 kizze kiteekawo amateeka agafuga entalo.\nTosobola kulaga mubujjuvu byabufuna bwa Buganda nga tolaze kakwaate akaaliwo wakati w’ebyobufuzi, ebyanfuna n’ebyobuwangwa mu Buganda eyedda. Ebintu ebikulu mubyobuwangwa bya Buganda mwalimu bino:\na)\tObukulembeze mu bwakabaka ne mu bika\ni)\tEnkuza y’abaana\nj)\tEmpisa gamba nga enjogera, okubuuza, obuyonjo, okwaniriza abagenyi\nk)\tEbikwate-engero, ebisoko, ebikoco\nl)\tEmpisa zo kumikolo nga okufiirwa, okwabya ennyimbe, embaga, okwalula abaana (abalongo)\nm)\tObulombolombo bw’ebika\nn)\tEbisaanyizo (virtues) nga obugumiikiriza, obukakkamu, obuvumu, ekisa, obusaasizi obuyambi, amazima, obwenkanya, obuntubulamu, okwekengera, obwegendereza n’obukujjukujja, obuyiiya\nBino bigyidwa ku "https://lg.wikipedia.org/w/index.php?title=Ebyobuwangwa_(Culture)&oldid=21925"\nLuno olupapula lwasemba okukyusibwamu ku 13:46, 23 Gusooka 2017.


Bukedde Online - Mwannyina w'omuyimbi Jovan Luzinda bamusse\nEbyabadde mu kalulu k'obwammeeya. Ssentebe wa NRM e Ntebe bamuttidde...\nBasala bipiira ebigenda mu mmotoka ne bakola ssente\nKkooti e Masaka eyimirizza okubala obululu bw'e Kalungu Minisita...\nWilshere eyali ssita wa Arsenal yeeyambude ekisiraani\nMwannyina w'omuyimbi Jovan Luzinda bamusse\nBy Lawrence Mukasa\nBagabo ne Ngabire nga bakyali mu mukwano.\nABATUUZE b'e Nabbingo mu Kagugube zooni baakeeredde mu ntiisa, abafumbo bwe baatabuse omusajja n'atuga mukazi we n'amutta.\nKigambibwa nti Bonifansi Bagabo yafunye obutakkaanya ne mukyala we Sharotte Nana Ngabire 32, nga buva ku kumugaana kutunda ttaka okuli amaka gaabwe.\nNgabire mwannyina w'omuyimbi wa Da Nu Eagles Jovan Luzinda ng'omusajja agambibwa okumutta babadde bamaze mu bufumbo emyaka 10 nga balina n'abaana babiri.\nOBUZIBU KWE BWAVA\nLuzinda yagambye nti obutakkaanya bubadde buludde nga n'ab'oku kyalo baabamanyiira era nga ne bwe basitula oluyombo babaleka kubanga bakimanyi nti lumala ne lukakkana.\nYagambye nti, emyaka ebiri emabega abafumbo bano baafuna obutakkaanya ne baawukana Ngabire n'ava awaka n'afuna omuzigo gy'apangisa n'abaana n'abaggyawo n'abatwala ewa jjajjaabwe. Kigambibwa nti Bagabo yali agezezzaako okumutta.\nBagabo yali aludde ng'aperereza Ngabire batunde ennyumba n'ettaka eriri e Mityana kyokka n'agaana ng'agamba nti ennyumba ya baana be tasobola kukkiriza kugitunda.\nKigambibwa nti kino kye kibadde kivaako olutalo olutatadde nga waliwo ne bwe yamukuba n'ayisibwa bubi ddala.\nNgabire bwe yava mu ddwaaliro abantu baamuwa amagezi asooke aviire omusajja era naye n'akikola n'afuna omuzigo.\nKigambibwa nti Bagabo bwe yalaba Ngabire asibyemu ebibye, mu nnyumba n'awasizaamu mukwano gwa Ngabire fanfe nga mu kiseera kino ali na lubuto.\nNgabire olwakimanya n'addukira mu kkooti n'aloopa Bagabo okwagala okutwala\nebyobugagga by'abaana be ng'ate baabikola bombi.\nKkooti yayisa ekiragiro ekisaba mukwano gwa Ngabire gwe baali bawasirizza mu maka okugaamuka bunnambiro era n'eragira Ngabire okudda mu maka ge n'abaana be.\nKu Ssekukkulu, Ngabire yatwala ekiwandiiko kya kkooti ku poliisi ya Kagugube n'aweebwa abaserikale abaamuyamba okugoba omukazi Bagabo gwe yali yawasiza mu nnyumba, Ngabire n'agiyingira n'abaana be.\nMUWALA WAABWE AYOGEDDE EKYABADDEWO\nKeeza Queen Lucky 9, muwala wa Ngabire yagambye nti baawulidde maama waabwe ng'ayita muliraanwa maama Mugabe okumutaasa kyokka bwe baakonkonye oluggi n'ataggulawo ate oluvannyuma n'asirika ne balowooza nti bamaze okuyomba.\nBaakedde ku makya nga taggulawo era baakizudde luvannyuma nti yattiddwa.\nSolomon Kanyike, nga ye ssentebe wa Namagoma B Kakungulu agamba nti obutakkaanya bumaze emyaka nga esatu okutuusa omukazi bwe yanoba, Bagabo n'awasa omulala era omukazi bwe yakimanya n'agenda mu kkooti eyamuwa olukusa okudda mu maka ge.\nBagabo yakwatiddwa n'aggulwako omusango gw'okutta omuntu ng'ali n'omukozi w'awaka ayitibwa Eli Zze Ntazianira ku fayiro nnamba SD/EF/03/11/01/2020.\nEbyewuunyisa mu kalulu ka Kampala\nEyatandika essomero lya Makonzi aziikiddwa\nEngeri enguudo embi gye zisannyalazaamu eby'entambula mu Kawempe\nKayiira eyakola emmotoka ya Uganda 1 azze ne nkuba mpya.\nEbyabadde mu kalulu k'obwam...\nEBYAVUDDE mu kalulu ka bammeeya ba munisipaali n'aba Divizoni ez'omu City ez'enjawulo mu ggwanga byalangiriddwa...\nBasala bipiira ebigenda mu ...\nWADDE bagamba nti "Awava munno tewadda munno" ebipiira ebikolebwa ku mmotoka zonna mu nkola ey'okuzitangira okukubagana,...\nKkooti e Masaka eyimirizza ...\nKKOOTI e Masaka yayimirizza okuddamu okubala obululu bwa Kalungu East lwa kusanga bbokisi nga mmenye. Omulamuzi...\nWilshere eyali ssita wa Ars...\nEssuubi ly’okusigala ku butendesi bwa Newcastle lyeyongedde okuggwa mu Steve Bruce, ttiimu eno bwe yakubiddwa Leeds...\nAkafubo ka Kyagulanyi n'aba...\nAKAFUBO ka Kyagulanyi n'ababaka ba NUP kaasinze kutambulira ku kiki kye bazzaako oluvannyuma lw'akalulu okuggwa....


Nakibinge akunyizza Haruna Kitooke ku by'a...\nBw'otuuka mu gamu ku maduuka gatimbiddwa amatiribona ekiraga nti Ssekukkulu eyingiddewo.\nWabula abasuubuzi nabo bali mu kulaajana nga bagamba nti abaguzi tebannajjumbira bulungi olw'embeera y'obwavu.\nWadde nga tusemberedde ennaku zino enkulu, ebbeeyi y'ebyamaguzi ebadde tennapaaluuka nnyo nga n'abamu ebintu bakyatunda bbeeyi layisi mu ngeri y'okusikiriza abaguzi.\nKyokka kigambibwa nti kino kya kaseera buseera balindiridde nnaku ezisembayo batandike okweramula nga tewali abakuba ku mukono. Abaagala okugula ebyokwambala n'ebintu ebirala ebyokukozesa ku Ssekukkulu temulinda wiiki ejja.\nEngoye, engatto, ebyokutimba, emmere n'ebirala ebikozesebwa mu ggandaalo lya Ssekukkulu biyiiriddwa mu butale n'amaduuka ate ng'ebbeeyi tennaba kulinnyisibwa nnyo.\nOmuyimbi Carol Nantongo y'omu ku bakedde okwegulira ku bya Kulisimansi. Twamuguddeko e Kansanga ng'alonda byakwambala ku Ssekukkulu.\n"Nze sigula ngoye kubanga lunaku lukulu naye nga bw'omanyi abakadde n'abaana bo baba basuubira okubagulirayo ebipya kye kino kyendiko. Ngulira ku maama ne baganda bange bye banacakaliramu mu ggandaalo lya Kulisimansi." Nantongo bwe yagambye.\nYategeezezza nti alina bajeti ya kakadde kamu ze yateekateeka okugula engoye n'ebirala eby'okukozesa era kati atandise okusaasaanya.\nBwe yabuuziddwa lwaki akedde okugula ebintu yazzeemu nti; "Ebyange obimanyi, olumu obudde bumbula kati bwe sigula kati nnyinza okulemererwa kubanga mbeera mu kuzunga na bya miziki."\nOno era agamba nti olw'ebigwa bitalaze ayinza okufuna ebizibu ssente z'okugula ebya Kulisimansi n'azikozesa.\nKale okugula kati yeewala mbeera efaanana nga eno. Yayongeddeko nti "Nakoowa embeera eyakavuyo olaba kati Kampala mu bifo ebimu tayitikamu ate we tunaatuukira wiiki ejja oba nga tuyingidde mu nnaku z'omwezi 20 kinaabeera kitya. Leka nze mbigule nga buikyali sirina galumba kavuyo ka mu kibuga."\nAb'e Kitimbwa basabye babaduukirire ku bizimbe\nEnvunza zizzeemu okubonyabonya abayizi e Kayunga


Bukedde Online - Temukkiriza kukozesebwa mu kwekalakaasa - Kibuule\nTemukkiriza kukozesebwa mu kwekalakaasa - Kibuule\nAb'e Luweero balaalise Museveni ku by'azze...\nBalabudde Nadduli okukomya okuvuluga bannaddiini...\nMinisita omubeezi ow’amazzi mu ggwanga, Ronald Kibuule alabudde aba bodaboda okwewala okukozesebwa bannabyabufuzi okwenyigira mu kwekalakaasa.\nMinisita Kibuule n'aba bodaboda be yagulidde pikipiki kw'atudde.\nKibuule yagambye nti bano basaanidde okubeegendereza kuba ate eby’embi bwe babasendasenda okwenyigira mu kwekalakaasa nga n’oluusi kumenya mateeka poliisi n’ebakwata ne pikipiki zaabwe, nga bbo babaleka okuvundira mu makomera.\nYagambye nti bano mu kifo ky’okuyamba bannabyabufuzi okutuukiriza ebigendererwa byabwe, bakwatagane ne poliisi ebayambe okufuna ebisaanyizo, okubasomesa engeri y’okulwanyisa abamenyi b’amateeka ababakuba obutayimbwa n’okubba pikipiki zaabwe.\nOkwogera ebyo Kibuule yabadde akwasa aba bodaboda ku siteegi y’e Kisowera mu ggombolola y’e Nama mu disitulikiti y’e Mukono pikipiki ekika kya bajaj kapyata gye yabagulidde basobole okutereka ssente beekulaakulanye.\nBaabadde Mbalala mu maka ge ku Lwomukaaga.\nAte omu ku bakulembeze ba siteegi eno, Moses Muwanguzi yagambye nti babaddenga n’ebizibu bingi omuli n’okulemererwa okudduukirira bannaabwe nga bagudde ku bubenje nga bagenda kukozesa ssente ezigenda okuva mu pikipiki eno okuteekawo ensawo edduukirira abagudde ku bizibu.


Bukedde Online - By'olina okukola okweyagalira mu nnyumba enfunda\nOKUSIIGA ETTOSI: Akalombolombo akagumya abagenda okusalwa embalu\nBy'olina okukola okusobola okwetegekera ej...\nAsula mu nnyumba y'emizigo ng'eno olina okuba omutetenkanya ennyo.\nOKUNOONYEREZA kulaga nti abantu abasinga mu bibuga basula mu nnyumba ntono okugeraageranya ku famire ze balina. Kino abasinga bakikola olw'obufunda bw'ensawo ezitabasobozesa kupangisa nnyumba nnene oba okuzimba.\nAbamu basula mu kisenge kimu nga bateekawo kateni okwawula eddiiro ne we basula. Ate abalala basula mu zirimu eddiiro n'ekisenge n'abandi okusula mu nnene okuli eddiiro, ebisenge bibiri, ekinaabiro, effumbiro ne kaabuyonjo kyokka ng'era oluusi zino ziba ntono okusinziira ku famire.\nAsula awafunda abaana oyinza okubagulira ebitanda bya ddeeka.\nEnnyumba zino b'ozirabirira obulungi nga weeyambisa abakugu ennyumba gy'oyita entono oyinza okubaako ky'ogikola n'erabikanga ennene olw'obuyiiya.\nEwaffe twagobayo abagenyi\nEdith Namusoke ne bba James Lutalo ab'e Kajjansi mu myaka esatu tebakkiriza bagenyi kubakyalira. Mu kusooka baali bapangisa ennyumba ennene ng'obulamu bweyagaza kyokka omusajja omulimu bwe gwamuggwaako embeera n'etabuka. Baasenguka ne badda mu nju ey'ekisenge n'eddiiro ng'ate balina abaana.\nBafuba okulaba nga bagirongoosa n'okugitegeka kyokka tesanyusa era buli abakubira okubakyalira tebamuwa mukisa. Ebisenge byonna bijjudde ebintu gyobeera nti basula mu sitoowa. Kati omusajja ali mu kuyigga mulimu okulaba ng'addamu okukola afune ku bulamu obweyagaza oluvannyuma lw'omulimu okumuggwaako mu biseera by'omu ggalo gwa Covid 19.\nYing. Jjuuko awabudde\nYing. Fred Jjuuko owa Jjuuko Construction Uganda Ltd agamba abantu abazimba ennyumba zino bazizimba lwa bufunda bwa nsawo, abalala poloti zibeera ntono n'abamu bakozi ba ssente nga gyakoma okuba n'emizigo emingi ne ssente z'afuna mu bapangisa.\nl. Agamba nti abantu abalina poloti entono bandibadde bayiiya ne bazimba ennyumba za kalina kubanga eno etuula mu kifo kitono nga wansi bwe wabeera awatono weegazaanyiza waggulu.\n2.Abalina okutya nti kalina za bagagga si kituufu kubanga osobola okusooka okumaliriza wansi n'oyingira ebirala n'obikola mpolampola okutuusa lweggwa bulungi.\n3. Kyokka agamba nti okutuuka ku kino wabeerawo okusoomoozebwa ng'omuntu alina okuba omuyiiya ennyo okufuna ky'ayagala.\nENGERI GY'OTEGEKA ENNYUMBA ENTONO N'ERABIKANGA ENNENEl Nga tonnaba kulowooza ku ky'akumenya nnyumba yo ogaziye ebisenge, waliwo ebintu by'oyinza okukola oba okukyusa mu nnyumba yo n'erabikanga ennene. Wabula kino olina okukikola ng'oyambibwako omukugu mu by'okutegeka ennyumba.\nKyokka ne bw'oba tokozesezza mukugu naawe osobola okukozesa obuyiiya n'otegeka bulungi ennyumba yo nga Martin Muzaaya omukugu mu by'okutegeka ennyumba okuva mu kkampuni emu mu Kiyembe bwannyonnyola.\nl. Omuntu alina ennyumba entono yandibadde afuba okukendeeza ku mujjuzo gw'ebintu mu nnyumba. Wano tolina kutereka bintu by'otakozesa. Buli lw'obigaba oba okubisuula obeera weeyongera okugaziwa.\n2.Eyazimba akayumba akatono oba apangisa ng'ayinza okulwawo okufuna ssente ezizimba yandibadde azaala abaana batono. Gye bakoma okubeera abangi n'ebyetaago ng'ebitanda ng'ate ng'olina okufuna w'obiteeka.\nEKISENGE 1.l Bw'oba ogula ebitanda by'abaana wandibadde ofuna bya ddeeka. Kino kitegeeza nti bw'oba olina abaana babiri, omu asula wansi, omulala wakati ate waggulu n'oterekayo ebintu nga kkeesi.\nl. Ekitanda ky'abakulu kyandibadde kitonotono n'ofuna w'oteeka ebintu ebirala. Ekisenge bwe kikwatirira ennyo ng'empewo teyingira bulungi kiyinza okuwunya olusu.\n2.Olina okugula wooduloopu mwoteeka engoye n'engatto ng'omaze okubirongoosa okusinga okuziteeka ku miguwa ne zisaasaanira ekisenge kyonna. Waliwo ez'omulembe ezibeerako endabirwamu nga tekikwetaagisa kugula ndala ate endala nga bazizimbira mu bisenge.\n3. Funa ekisero oba baketi mw'otereka engoye eziddugala weewale okumala gazisuula buli w'osanze.\n4. Weewale okuteeka kateni eza langi enkwafu mu madirisa obutaleeta enzikiza mu nnyumba. Ate emisana fuba okulaba ng'oziggula.\n5. Fuba okulaba ng'okozesa langi ezaaka mu kisenge kyo ate ofeeyo okuzikwasaganya n'ebintu b'okozesa. Mu zino kuliko: enjeru, kyenvu, bbulu, kipaapaali ne kacungwa.\n6. Olina okukozesa amataala agakola ekitangaala ky'obutonde n'ebifaananyi ebiraga obutonde bw'ensi.\nEDDIIRO 1. Kozesa entebe entonotono ezitwala ekifo ekitono ate ng'osobola okuzikyusa ne zikola ebintu ebirala okugeza obuliri oba okuzigaziya okusinziira ku bwetaavu.Mukiibi agamba nti wandibadde oteeka endabirwamu mu nnyumba. Zino bw'ozitunulamu olaba ng'ekisenge tekikoma n'olabanga ali awagazi.\n2. Weewale okukozesa ebibajje ebinene mu nnyumba. Funa obutebe n'obumeeza obutonotono eddiiro lisigale nga lyetaaya.\n3. Funa ebintu ebikwatagana ne langi y'oku bisenge ne kisobozesa amaaso okutambula okuva mu kifo ekimu okudda mu kirala.\n4. Amadirisa galeke nga geetadde bulungi okozese ne kateni ezitangaala n'okukkirizisa empewo okuyingira obulungi.\n5. Kozesa dayiningi entono gyosobola okukyusa okukola ebintu eby'enjwulo okugeza ssinga eba esobola okuzingwako n'okola ebintu ebirala kiba kirungi nnyo.\nEFFUMBIRO Ebintu byonna ebyeyambisibwa mu kufumba birina kubeera mu ffumbiro era nga buli kimu kirina okubeera mu kifo kyakyo okwanguyizaako omuntu afumba. Efumbiro ery'omulembe libeeramu amasa waggulu omuterekebwa ebintu ne bitajjula wansi.\nEKINAABIRO Ggwe alina ennyumba entono, ekinaabiro mwe wanditadde ne kaabuyonjo ey'ekinnya. Ate tekirina kubeera tterekero lya bintu ng'engoye eziddugala, bbaafu n'ebidomola. Ekinaabiro kirina okuyonjebwa buli lw'omala okukikozesa n'okuggula eddirisa. Bw'ogireka kyetadde ne bwe kiba kitono kitya oyinza okukiraba ng'ekinene. Olina okukiyonja obulungi obutawunyisa nnyumba.\nEbyama mu nteeseganya\nYeewuunya abantu abangi okuwagira Obwakabaka kyokka ne bafootooka mu byenkulaakulana byabwo


Olukwe oluggya Loodi Meeya Lukwago mu woofiisi luzzeemu\nLOOYA Peter Muliira agambye nti ekifo kya Loodi Meeya Erias Lukwago tekiri mu Ssemateeka w’eggwanga n’awabula Gavumenti eggyewo ofi isi eno bunnambiro kimalewo entalo eziriwo mu Kampala.\nYagambye nti obuyinza bwonna obufuga ekibuga, Ssemateeka yabuwa Gavumenti teyabuzza mu mikono gya bakulembeze balonde.\nYagambye nti Kampala teyeetaaga mukulembeze mulonde wabula abakugu era ye alaba nti, minisita y’ateekwa okukulira Kampala. Bino yabyogeredde mu musomo ogwatekekeddwa mu Kampala ku Lwokutaano okukubaganya ebirowoozo ku nzirukanya y’ekibuga Kampala. Muliira yalambuludde nti Loodi Meeya tasobola kuba nga y’akulira olukiiko olutegekera ekibuga kubanga mu Ssemateeka ofiisi ye teriimu ate tatwalibwa ng’akulira abakozi ku ludda lw’ekikugu.\nObuyinza bwonna obuweebwa Loodi Meeya mu tteeka erifuga Kampala busaana bumuggyibweko kubanga takola mirimu gya kikugu. Yagambye nti Kampala yeetaaga olukiiko olutegekera ekibuga (Kampala Metropolitan Physical Planning Authority) kubanga ekibuga kiri mu mbeera mbi nnyo.\nOmumyuka wa Pulezidenti Edward Kiwanuka Ssekandi ne minisita wa Kampala Beti Kamya.\nEbigambo bya Muliira bitabudde Loodi Meeya Erias Lukwago n’amulumba bubi ng’awagirwa Bameeya ba Divisozi zonna ettaano nti ebirowoozobya Muliira biri mu mutima mubi. “Ekikwata ku kumenya amateeka nze nfi irawo.\nOgamba otya nti ofi isi yange teri mu mateeka. Ky’ogamba nti nsansulwa ssente za Gavumenti mu bukyaamu. Lwaki kino kivaayo mu biseera by’entalo n’okukola ennongoosereza mu Ssemateeka.\nKino sisobola kukitwala ng’akantu akatono era bwe kiba kyetaagisa kufuna bakugu oba kugenda mu kkooti etaputa Ssemateeka tujja kutuuka kubanga mukulu wange (Muliira) era ebigambo bye bimu azze abyogera.\nLukwago yagambye nti Ssemateeka obuyinza bwonna yabuteeka mu bantu era etteeka erifuga Kampala limuwa obuyinza okutegekera ekibuga ng’ali n’olukiiko lwe. Lukwago yayanjudde by’ayagala bikolebwe okutereeza ekibuga;\n1 Yagambye nti wadde etteeka eririwo liyinza okubeeramu ebituli naye basooke baligoberere. Buli muntu alina obuyinza obumuweebwa mu tteeka naye abamu baliyisaamu olugaayu ne bakola byabwe.\n2 Kampala esseewo olukiiko olutegekera ekibuga n’ebitundu ebikyetoolodde okuli Mukono ne Wakiso. Omuntu azimba kaabuyonjo mu maaso g’omwala nga tewali amufaako. Omugagga agula olusozi lwonna n’azimbayo ebitakwatagana nga tewali amugambako n’ebirala.\n3 Ekitongole kya KCCA okugoberera pulaani era nga ssente tezikyusibwa okuva ku kintu kye zaateereddwaako. Ennyingiza n’ensaasaanya biteekeddwa okulagibwa okukakasa oba ddala abantu bakola ebyo bye basabirako ssente za Gavumenti.\nAbabaka ba Pulezidenti mu Munisipaali za Kampala. Ali ku ddyo ye Henry Kitambula owa Makindye.\n4 Okussa mu nkola ebyo ebiba biteeseeddwaako era ne bikkaanyizibwako. EBYA MINISITA BETI KAMYA Yagambye nti bagenda kukola ennoongoosereza mu tteeka erifuga Kampala, amalirizza okukola entegeka ezissaawo olukiiko olutegekera ekibuga era lugenda kutandika mu bwangu, ayagala abakulembeze bonna abatwala Kampala okubatwala ewa Pulezidenti Museveni bamulage obwetaavu bwa ssente ze baagala mu Kampala azibawe.\nYagambye nti abakulembeze ba Kampala beetaaga okukolera wamu nga tewali alengezza munne kubanga ebigendererwa byabwe byonna bifaanagana. DAYIREKITA WA KAMPALA; Jennifer Musisi yategeezezza nti bo ng’obooludda olufuga ekikugu bakoze entegeka ezikulaakulanya ekibuga.\nOmumyuka w’akulira okutegekera ekibuga Patrick Musoke ku lwa Jennifer Musisi yayanjudde nti, bakoze entegeka ya bbaasi ez’omulembe, okugaziya enguudo, okuleeta obumotoka obutambulira ku masannyalaze, bagenda kutumbula ebyobutale, ebyenjigiriza ne pulaani za Kampala ez’enjawulo.\nOLUKWE lw’okugoba Lukwago luzze lulukibwa nga lwatandika na munnamateeka Peter Muliira okuwa bujulizi mu kakiiko akassibwawo nga kakulirwa omulamuzi Catherine Bamugemereire okumunoonyerezaako gye yaweera ebirowoozo nti, ekifo kya Loodi Meeya wa Kampala kiggyibwewo.\nOkuva olwo Gavumenti ezze eriko by’ekola okukyusa ebintu mu Kampala omuli n’okukendeeza obuyinza bwa Loodi Meeya oba okumuggyirawo ddala era nga mu bimu ku bino mwe muli:\n1 Mu May w’omwaka guno, Abdallah Kitatta omuyima w’abavuzi ba bodaboda mu kibiina kya 2010 yakulemberamu bakansala ba KCCA bonna abaali baakamala okulondebwa n’abatwala ewa Pulezidenti Museveni ne bamusisinkana ne bateeseganya naye ku nsonga za Kampala era n’ababuulira kye yandyagadde okulaba mu kibuga.\nLoodi Meeya Lukwago (ku kkono) ne Muliira\n2Munnamawulire Mulindwa Muwonge yatwala omusango mu kkooti ng’awakanya okulondebwa kwa Loodi Meeya Lukwago ne bakansala ne Bameeya ba Divizoni ng’agamba nti baalondebwa mu bukyamu baateekeddwa okuva mu bifo byabwe.\n3 Oluvannyyuma lw’okulonda okw’emitendera gyonna, pulezidenti Museveni yatandika okusisinkana ebibinja by’abantu ab’enjawulo mu Kampala n’abasuubiza okubawa ssente bakole emirimu era enteekateeka eno n’agikwasa Gen. Salim Saleh mu butongole. 4Gen. Salim Saleh yakuba enkambi mu wooteeri eyitibwa Serene Suits e Mutundwe gy’asisinkanira abantu naddala abava mu Kampala nga batwalayo ebizibu byabwe ng’abakolamu omulimu naddala okukyusa endowooza zaabwe mu byobufuzi ng’okuva ku by’okwekalakaasa okuwagirwa\nDr. Besigye ne Lukwago mu Kampala. 5Mu nkola eno, ebibinja omuli aba bodaboda, ab’obutale, abavuga takisi, abasuubuzi, abatembeeyi n’abantu ab’ebiti eby’enjawulo basisinkaniddwa ne beeyama okuwagira Gavumenti mu Kampala era ne babuulirwa obutaddamu kuwuliriza ludda luvuganya kubabuzaabuza.\n6 Mu nkola eno, Muvumenti yeeyongedde amaanyi mu Kampala era mu kabineeti empya Pulezidenti Museveni ge yalonda, Kampala yamukwasa Betty Kamya ow’oludda oluvuganya Gavumenti asuubirwa okwanguyirwa okwogeraganya n’abantu abawakanya Gavumenti mu Kampala.\nMuky. Betty Kamya olwatuula mu ntebe, yatandikirawo omulimu gw’okusisinkana abantu ab’enjawulo ng’abawa obubaka obw’okutandika essuula empya mu Kampala entalo zikome abakulembeze ne Gavumenti batandike okukolera abantu .\nMu kiseera kino Gavumenti eteekateeka okutwala okwanjula ennongoosereza mu tteeka erifuga Kampala era ng’ekimu ku bisuubirwa okukosebwa ennyo ye ofiisi ya Loodi Meeya ayinza okukendeezebwa ennyo obuyinza n’abamu balina ekirowoozo ofiisi ye eggyibwewo.\nOLUKWE lw’okugoba Lukwago luzze lulukibwa nga lwatandika na munnamateeka Peter Muliira okuwa bujulizi mu kakiiko akassibwawo nga kakulirwa omulamuzi Catherine Bamugemereire okumunoonyerezaako gye yaweera ebirowoozo nti, ekifo kya Loodi Meeya wa Kampala kiggyibwewo. Okuva olwo Gavumenti ezze eriko by’ekola okukyusa ebintu mu Kampala omuli n’okukendeeza obuyinza bwa Loodi Meeya oba okumuggyirawo ddala era nga mu bimu ku bino mwe muli: 1 Mu May w’omwaka guno, Abdallah Kitatta omuyima w’abavuzi ba bodaboda mu kibiina kya 2010 yakulemberamu bakansala ba KCCA bonna abaali baakamala okulondebwa n’abatwala ewa Pulezidenti Museveni ne bamusisinkana ne bateeseganya naye ku nsonga za Kampala era n’ababuulira kye yandyagadde okulaba mu kibuga. 2Munnamawulire Mulindwa Muwonge yatwala omusango mu kkooti ng’awakanya okulondebwa kwa Loodi Meeya Lukwago ne bakansala ne Bameeya ba Divizoni ng’agamba nti baalondebwa mu bukyamu baateekeddwa okuva mu bifo byabwe. 3Oluvannyyuma lw’okulonda okw’emitendera gyonna, pulezidenti Museveni yatandika okusisinkana ebibinja by’abantu ab’enjawulo mu Kampala n’abasuubiza okubawa ssente bakole emirimu era enteekateeka eno n’agikwasa Gen. Salim Saleh mu butongole. 4Gen. Salim Saleh yakuba enkambi mu wooteeri eyitibwa Serene Suits e Mutundwe gy’asisinkanira abantu naddala abava mu Kampala nga batwalayo ebizibu byabwe ng’abakolamu omulimu naddala okukyusa endowooza zaabwe mu byobufuzi ng’okuva ku by’okwekalakaasa okuwagirwa Dr. Besigye ne Lukwago mu Kampala. 5Mu nkola eno, ebibinja omuli aba bodaboda, ab’obutale, abavuga takisi, abasuubuzi, abatembeeyi n’abantu ab’ebiti eby’enjawulo basisinkaniddwa ne beeyama okuwagira Gavumenti mu Kampala era ne babuulirwa obutaddamu kuwuliriza ludda luvuganya kubabuzaabuza. 6Mu nkola eno, Muvumenti yeeyongedde amaanyi mu Kampala era mu kabineeti empya Pulezidenti Museveni ge yalonda, Kampala yamukwasa Betty Kamya ow’oludda oluvuganya Gavumenti asuubirwa okwanguyirwa okwogeraganya n’abantu abawakanya Gavumenti mu Kampala. Muky. Betty Kamya olwatuula mu ntebe, yatandikirawo omulimu gw’okusisinkana abantu ab’enjawulo ng’abawa obubaka obw’okutandika essuula empya mu Kampala entalo zikome abakulembeze ne Gavumenti batandike okukolera abantu . Mu kiseera kino Gavumenti eteekateeka okutwala okwanjula ennongoosereza mu tteeka erifuga Kampala era ng’ekimu ku bisuubirwa okukosebwa ennyo ye ofiisi ya Loodi Meeya ayinza okukendeezebwa ennyo obuyinza n’abamu balina ekirowoozo ofiisi ye eggyibwewo.


Omupoliisi bamukubye amasasi 150 mu lujjudde\nABALWANYISA Trump okumuggyamu obwesige bongeddemu ggiya, okutandika okuwulira obujulizi mu lujjude kutandika wiiki ejja. Adam Schiff akulira akakiiko akanoonyereza ategeezezza nti bawandiikidde aba Repubican bategeeze akakiiko ke amannya g'abajulizi be baagala bayite.\nBaatandikidde ku mbega eyalumika essimu wabula looya we n'abategeeza nti si mwetegefu kuleeta muntu we mu lujjudde ajja kusobola kwanukula mu buwandiike ku bimubuuzibwa byonna.\nOmujulizi eyawadde obujulizi ku Lwokuna yabadde Jennifer Williams, omuyambi w'omumyuka wa Pulezidenti, Mike Pence ku nsonga za Bulaaya ne Russia.\nKyokka eyali omuwabuzi wa Trump ku byokwerinda John Bolton gwe yagobye mu September teyalabiseeko mu kakiiko ng'agamba nti alina omusango Trump gwe yateeka mu kkooti gusooke gusalibwe.\nTrump yateekayo omusango ng'awaakanya okumunoonyerezaako ne bamulagira okuwaayo ebiwandiiko ebiraga nga bw'azze asasula omusolo mu myaka egiyise. Bolton agamba nti ensonga zino zaakuggwera mu kkooti Ensukkulumu kubanga erina okusalawo oba tekikontana na Ssemateeka, embeera eriwo eraga nti omusango guno gwakuyingira mu 2020.\nTrump yali asabye kkooti ewe ekiragiro ekiyimiriza okuwa abamulwanyisa ebikwata ku nsasula y'omusolo ng'omusango tegunnaba kusalibwa kyokka kino kkooti yakigobye. Abakungu abasooka okuwa obujulizi mu kyama wiiki ejja baaleetebwa mu lujjudde baanike Trump.\nBano kuliko William Taylor, omubaka wa Amerika mu Ukraine, ne George Kent. Marie Yovanovitch Trump gwe yagoba ku ky'omubaka wa Amerika mu Ukraine nga tamuwadde kadde kwennyonnyolako naye ajja mu kakiiko.\nLOOYA W'OMUKESSI WA AMERIKA AWANDIIKIDDE TRUMP EBBALUWA\nOkuwandiika ebbaluwa kivudde ku bigambo ebisongovu Trump by'azze ayogerera omukessi eyalumika essimu ye ng'ayogera ne pulezidenti wa Ukraine Volodymyr Zelensky, ekimuviiriddeko ebizibu abamuvuganya ne batuuka okuteekawo akakiiko akabuuliriza okumuggyamu obwesige.\nOmukessi ataayatuukirizibwa mannya yalumika essimu nga Trump mu July omwaka guno ng' ateeka Zelensky ku nninga ateekewo akakiiko kabuulirize ku Joe Biden asuubira okuvuganya Trump.\nEkyo tekyanditiisizza nnyo naye abamuvuganya bagamba nti yakozesa bubi ofiisi ya Pulezidenti wa Amerika kubanga yawa akakwakkulizo nti bw'atakola ky'ayagala ajja kumusalako obuyambi obuva mu Amerika.\nOkuva ebintu lwe byayonoonekera Trump, azze ayogera ebisongovu n'okutiisatiisa omuntu eyasomola ebyama bino. Ebbaluwa looya Andrew Bakaj gye yawandiise, munnamateeka w'amaka g'Obwapulezidenti (White House) Pat Cipollone yakakasizza okugifuna.\n"Mpandiise nga nkussaamu ekitiibwa era nkusaba obuulirire omuntu wo ku nkola y'amateeka n'empisa ezigobererwa. Singa omuntu wange oba aba ffamire ye bafuna obuzibu olw'ebigambo bya Trump n'empisa ensiiwuufu eziringa ze yeewola amateeka gajja kukola", Bakaj bwe yalabudde.\nTrump azze ayogera bingi ng'agamba nti eyalumika essimu taliiyo bwe babeera bakakasa nti gy'ali baasanguze erinnya lye ensi emumanye era yeebuuza lwaki bamubikkirira. Kino kikontana n'amateeka ga Amerika agakuuma omuntu oyo abeera alabye azzizza omusango n'atemya ku boobuyinza.\nOwa Eritrea alambudde amakolero\nBatabani ba Gaddafi babawambye ne boogera